Ditegur tidak bekerja dipercayai punca lelaki bunuh abang, kakak ipar

Berang ditegur kerana tidak bekerja dipercayai motif pembunuhan pasangan suami isteri yang ditemukan maut dengan berlumuran darah di ruang tamu rumah mereka di Taman Bercham Aman di sini, pagi semalam.

Ketua Polis Perak Datuk Mior Faridalathrash Wahid berkata siasatan mendapati berlaku pertengkaran antara mangsa wanita dengan suspek berusia 61 tahun yang merupakan adik iparnya itu selepas ditegur kerana tidak bekerja, menurut laporan Bernama.

“Suspek lelaki jenis panas baran itu kemudiannya dikatakan merosakkan komputer di rumah dan naik marah. Terdapat dendam lama sebelumnya yang masih dalam siasatan namun mangsa tidak pernah membuat laporan polis sebelum ini,” katanya.

Beliau berkata ketika kejadian, suspek turut menyerang suami kepada mangsa yang juga abangnya dan pemeriksaan lanjut mendapati tiada rekod sakit mental dilaporkan pada suspek setakat ini.

Mior Faridalathrash berkata berdasarkan bedah siasat yang dijalankan ke atas kedua-dua mangsa mendapati senjata yang mungkin digunakan ialah tali untuk menjerut leher mangsa, pisau kecil dan objek tumpul yang menyebabkan kesan cedera menggunakan belakang kapak.

Menurutnya punca kematian suri rumah Ooi Tin Lu, 59, dan suaminya Ng Chun Hon, 64, seorang mekanik adalah disebabkan kecederaan akibat objek tajam dan tumpul di bahagian kepala.

“Pemeriksaan luaran pada kedua-dua si mati terdapat beberapa luka seperti luka tetak, tikaman dan luka koyak di bahagian kepala.

“Luka-luka tersebut telah menyebabkan kepatahan tengkorak dan pendarahan di bahagian otak,” katanya.

Katanya pemeriksaan bahagian leher mangsa lelaki juga mendapati terdapat kesan jerutan iaitu kecederaan berlaku selepas kematian mangsa.

Semalam, mayat kedua-dua mangsa ditemukan berlumuran darah di ruang tamu rumah berkenaan oleh abang Chun Hon yang balik ke rumah selepas bekerja, lalu melaporkan kepada polis kira-kira 8.50 pagi.

Pasukan polis bersama pihak Hospital Raja Permaisuri Bainun yang tiba di tempat kejadian mendapati kedua-dua mayat ditempatkan berdekatan dengan satu daripadanya tertiarap manakala satu lagi tersandar pada dinding dipercayai mati akibat kecederaan di kepala disebabkan senjata tajam dan objek tumpul namun tiada senjata ditemukan.

Susulan itu, polis memburu suspek yang juga adik lelaki Chun Hon yang menghilangkan diri bersama kereta jenis Proton Saga milik Ooi dan berjaya menahan lelaki itu di Genting Highlands, Pahang kira-kira 7.45 malam tadi dan menemukan sebilah kapak yang dipercayai digunakan dalam kejadian itu.


UMNO hadkan penyertaan ummah, parti lain dalam MN, bukan PAS

Hanya UMNO sahaja yang mengehadkan penyertaan umat Islam lain ke dalam Muafakat Nasional (MN), sedangkan PAS bersikap terbuka demi penyatuan ummah.

Setiausaha Agung PAS, Datuk Seri Takiyuddin Hassan berkata piagam MN yang berteraskan kepada penyatuan ummah itu tidak mengehadkan kepada penyertaan pihak lain.

Malah katanya, MN juga bukan hanya eksklusif kepada UMNO dan PAS, sebaliknya dibuka kepada mana-mana parti Islam lain yang berkongsi hala tuju sama.

Menurutnya, sebagaimana dinyatakan Presiden PAS Tan Sri Abdul Hadi Awang, parti itu sentiasa terbuka kepada mana-mana pihak, termasuk perthbuhan bukan kerajaan (NGO) dan orang perseorangan yang mempunyai cita-cita sama.

“Jangan mengehadkan penyatuan ummah ini kepada PAS dan UMNO sahaja. Ia mesti dibuka kepada semua parti-parti lain, NGO dan orang perseorangan yang mempunyai cita-cita sama.

“Jadi tidak terhad kepada PAS… kepada UMNO sahaja. Itu yang ditekankan oleh Presiden PAS Tan Sri Abdul Hadi Awang.

“Dalam piagam itu sendiri sebenarnya membuka ruang yang luas kepada sesiapa sahaja ke arah penyatuan ummah demi kepentingan negara dan rakyat,” katanya pada sidang media selepas majlis Anugerah Pelajar Cemerlang SPM, STAM dan STPM Peringkat Parlimen Kota Bharu, hari ini.

Beliau berkata, selain parti politik seperti UMNO dan PAS, ‘ummah’ juga ada dalam pelbagai NGO selain turut melibatkan individu perseorangan.

Ahli Parlimen Kota Bharu itu berharap kenyataan Abdul Hadi mengenai UMNO yang tidak mengikut piagam dipersetujui bersama semalam, tidak disalah tafsir dan diputar belit mana-mana pihak.

“Saya hendak jelaskan sekali lagi, apa yang disebut oleh Presiden PAS dalam piagam MN ini ialah, ia bukan antara UMNO dengan PAS sahaja,” katanya.

Semalam, Abdul Hadi membuat kenyataan terbuka yang menolak MN kerana mendakwa UMNO tidak menepati janji yang termaktub dalam piagam gagasan itu.

Setelah menolak kerjasama bersyarat yang dihulurkan oleh UMNO dan Barisan Nasional (BN) bagi menghadapi Pilihan Raya Negeri (PRN) Melaka 20 November lalu, parti Islam itu berpegang kepada janji untuk membawa parti lain dan NGO menyertai MN.

Katanya PAS menolak gagasan MN kerana UMNO tidak mengikut piagam yang dipersetujui ketika kerjasama dua parti itu dibentuk.

Hari ini, Timbalan Presiden UMNO Datuk Seri Mohamad Hasan parti itu tidak menepati janji yang termaktub dalam piagam MN.

Mohamad mengakui hanya mahu melihat kerjasama dengan parti Melayu dan Islam melibatkan UMNO dan PAS sahaja, parti-parti kecil yang ditunjangi oleh pemimpin Melayu lain tidak dialu-alukan dalam kerjasama MN menyebabkan UMNO enggan menjemput mana-mana parti selain PAS sahaja.

“Malah salah satu sebab MN itu dibidani kelahirannya ialah untuk menentang Pakatan Harapan (PH). Bersatu adalah komponen PH waktu itu.

“Justeru, untuk memaksa UMNO menerima Bersatu adalah bercanggahan dengan semangat sebenar MN itu diasaskan,” kata Mohamad yang mengakui dakwaan Abdul Hadi.


175 kes, satu kematian semalam

Sebanyak 175 jangkitan baharu Covid-19 dilaporkan dalam tempoh 24 jam semalam (Isnin, 6 Februari 2023), turun berbanding 211 yang dilaporkan pada Ahad dan 202 kes pada Sabtu.

Kes baharu itu, termasuk 20 jangkitan yang melibatkan kanak-kanak iaitu 10 kes berusia 0 hingga empat tahun, dan 10 lagi kes (lima hingga 12 tahun), menurut data laman sesawang Github Kementerian Kesihatan (KKM).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,038,170 kes, dengan 4,991,173 pesakit telah pulih, termasuk 196 yang sembuh semalam.

Daripada jumlah jangkitan semalam juga, 111 kes melibatkan individu yang telah menerima suntikan vaksin penggalak; 35 kes (individu lengkap vaksinasi); tiada kes (individu belum lengkap vaksinasi); dan 29 kes (individu tidak divaksinasi).

Menurut data laman sesawang KKMNow yang dikemas kini tengah malam tadi, sebanyak 10,053 kes masih aktif, turun berbanding 10,075 yang dilaporkan pada Ahad.

Sehingga semalam juga seramai 9,659 pesakit Covid-19 masih menjalani kuarantin di rumah (9,663 pada Ahad), sementara 388 pesakit mendapatkan rawatan di hospital (402 pada Ahad).

Enam pesakit pula dimasukkan ke unit rawatan rapi berbanding 10 pada Ahad, dengan lima daripadanya memerlukan alat bantuan pernafasan (lapan pada Ahad).

KKM juga melaporkan dalam tempoh 24 jam semalam, seorang pesakit meninggal dunia akibat komplikasi Covid-19. Mangsa dilaporkan meninggal dunia di luar fasiliti kesihatan atau ‘brought in death (BID) di Kedah.

Ini menjadikan kumulatif kematian akibat Covid-19 sejak 17 Mac 2020 hingga semalam, adalah sebanyak 36,944 kes, termasuk 7,871 kes BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Saksi dedah hubungan Najib-Jho Low, Najib telefon Jho Low dalam mesyuarat 1MDB

Bekas pengarah strategi korporat 1MDB, Kelvin Tan yang juga saksi perbicaraan kes pindaan Laporan Akhir Pengauditan 1Malaysia Development Berhad (1MDB) mendedahkan hubungan rapat Datuk Seri Najib Razak dengan ahli perniagaan Low Taek Jho.

Hubungan rapat tersebut digambarkan dalam satu mesyuarat ahli lembaga pengarah 1MDB pada 2009, ketika itu bekas Perdana Menteri itu menghubungi Low pada 26 September tahun itu bagaimanapun kehadiran Low tidak dicatatkan dalam senarai kehadiran dan minit mesyuarat.

Saksi memberi keterangan semasa perbicaraan hari ini terhadap Najib dan bekas ketua pegawai eksekutif (CEO) 1MDB, K Arul Kanda.

Pengakuan tersebut didedahkan semasa pemeriksaan balas oleh Timbalan Pendakwa Raya Mohamad Mustafa P Kunyalam kepada Tan.

Mustaffa: Kamu kata Jho Low serahkan telefon kepada Bakke, mengatakan bahawa itu adalah PM. Siapa PM ketika itu?

Tan: Najib Razak.

Untuk rekod, Tan Sri Mohd Bakke Salleh adalah Pengerusi 1MDB ketika itu.

Sebelum ini, bekas Ketua Audit Negara, Tan Sri Ambrin Buang, yang turut menghadiri mesyuarat itu memberi keterangan keputusan dibuat pada hari itu untuk menyingkirkan isu kehadiran Low dalam mesyuarat Ahli Lembaga 1MDB 2009.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Walaupun 8 kali cabutan khas judi Pemuda PAS tetap tak kompromi

Pemuda PAS sekali lagi mengulangi pendirian dan bantahan terhadap pelaksanaan cabutan khas nombor ramalan walaupun hanya dibuat lapan kali setahun.

Inikan pula sebanyak 22 kali setahun mulai 2021, malah Pemuda PAS tidak berkompromi dalam isu judi, kata Ketuanya, Senator Ir Khairil Nizam Khirudin.

Beliau berkata, bantahan sama pernah disuarakan Dewan Pemuda PAS sebelum ini pada 2 Januari 2021, dan pendirian itu kekal sehingga sekarang.

“Sejak dahulu hingga sekarang, tidak ada sebarang kompromi dalam isu judi.

“Pemuda PAS menegaskan cabutan khas judi ini bukan jalan penyelesaian terbaik. Judi adalah haram di sisi Islam, selain akan menambah lebih banyak masalah sosial dalam kalangan rakyat.

“Masih ada jalan lain yang boleh digunakan, tanpa perlu menambah kekerapan cabutan ini,” katanya dalam kenyataan hari ini.

Khairil Nizam yang juga Ketua Pemuda Perikatan Nasional (PN) turut berterima kasih kepada Ahli Parlimen Pokok Sena, Mahfuz Omar kerana membangkitkan isu itu di Dewan Rakyat.

Beliau menyifatkan teguran Mahfuz itu adalah tepat dan diperlukan, apatah lagi dalam soal nahi mungkar, semua umat Islam bertanggungjawab bagi menyuarakan perkara tersebut tanpa mengira parti politik.

Sehubungan itu katanya, Pemuda PAS memohon mengadakan satu pertemuan dengan Menteri Kewangan  untuk berbincang bagi mencari jalan terbaik menambah pendapatan negara dalam usaha mengekang wabak Covid-19, selain membentangkan solusi bagi mengawal dan mengurangkan aktiviti judi di dalam negara.

“Pemuda PAS menuntut pihak Kerajaan supaya lebih bersifat sensitif dan tidak berkompromi dalam isu judi yang terbukti membawa lebih banyak kerosakan dan masalah sosial.

“Pada masa yang sama, pihak kami berbesar hati mengajak pimpinan-pimpinan negara, serta parti-parti lain dalam Pakatan Harapan, Perikatan Nasional mahupun Barisan Nasional untuk bersama-sama membanteras terus segala aktiviti perjudian di Malaysia,” katanya.


Covid-19: Sembilan negeri catat peningkatan kes, Kelantan tertinggi

Sembilan negeri merekodkan peningkatan jangkitan baharu dalam tempoh 24 jam sehingga 12 tengah hari tadi dengan Kelantan mencatatkan lonjakan mendadak.

Bagaimanapun, semua negeri mencatat kes baharu di bawah 900 kes, menurut statistik dikeluarkan Jabatan Kesihatan Negeri-Negeri lewat malam ini.

Berdasarkan laporan harian Jabatan Kesihatan Negeri, Kelantan merekodkan 820 jangkitan baharu, berbanding 376 semalam.

Angka itu menjadikan keseluruhan kes di Kelantan sejak awal tahun lalu hingga tengah hari tadi meningkat kepada 143,211 kes positif, manakala 136,667 pesakit telah sembuh.

Sehingga semalam, Kelantan merekodkan 4,690 kes aktif dengan 3,435 pesakit menjalani kuarantin di rumah; 616 ditempatkan di PKRC; 595 dirawat di hospital; dan 44 pesakit dimasukkan ke unit rawatan rapi dengan 19 daripadanya memerlukan alat bantuan pernafasan. Negeri itu juga mencatatkan 1,063 kematian.

Sembilan lagi negeri yang merekodkan peningkatan jangkitan baharu ialah Pahang sebanyak 273 kes baharu berbanding 220 kes semalam; diikuti Pulau Pinang (256 kes baharu, 245 semalam); dan Terengganu (210 kes baharu, 186 semalam).

Perak pula merekodkan 208 kes baharu berbanding 186 semalam; diikuti Negeri Sembilan (191 kes baharu, 148 semalam); Melaka (168 kes baharu, 152 semalam); Putrajaya (28 kes baharu, 17 semalam); dan Perlis (25 kes baharu, 19 semalam).

Sebanyak 4,543 jangkitan baharu dilaporkan di seluruh negara dalam tempoh itu meningkat berbanding 4,343 kes semalam.


RON97 naik satu sen, harga RON95 dan diesel kekal

Harga runcit petrol RON97 naik satu sen seliter daripada RM2.99 sebelum ini kepada RM3.00 seliter bagi tempoh 16 Disember hingga 22 Disember, kata Kementerian Kewangan (MoF) hari ini.

Dalam kenyataan hari ini, MoF berkata harga runcit petrol RON95 dan diesel bagaimanapun kekal, masing-masing pada paras RM2.05 seliter dan RM2.15 seliter bagi tempoh yang sama.

Harga berkenaan berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” menurut kenyataan itu.

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara, katanya.


Elaun khas disalur kerajaan kepada barisan hadapan RM941.43 juta

Setakat 27 Ogos 2021, elaun khas yang disalurkan kerajaan kepada barisan hadapan sepanjang berdepan krisis kesihatan Covid-19 adalah sebanyak RM941.43 juta, kata Menteri Kewangan, Tengku Datuk Seri Zafrul Tengku Abdul Aziz.

Tengku Zafrul berkata elaun khas yang diperkenalkan sejak pentadbiran kerajaan Perikatan Nasional (PN) itu merangkumi 2,580,713 tuntutan kepada barisan hadapan yang terlibat secara langsung dalam pengurusan dan pembendungan pandemik.

“Selain doktor, jururawat dan kakitangan perubatan lain, elaun ini turut dipanjangkan kepada anggota Polis Diraja Malaysia (PDRM), Angkatan Tentera Malaysia (ATM), Jabatan Kastam Diraja Malaysia (JKDM), Jabatan Imigresen Malaysia, Jabatan Bomba dan Penyelamat Malaysia, Angkatan Pertahanan Awam serta Jabatan Sukarelawan Malaysia (RELA) yang terbabit secara langsung dalam melaksanakan Perintah Kawalan Pergerakan (PKP),” katanya dipetik dalam laporan sebuah portal.

Terdahulu, Tengku Zafrul membentangkan Laporan Agensi Pelaksanaan Ekonomi Dan Koordinasi Strategik Nasional (LAKSANA) Ke-67.

Sementara itu, beliau turut berkata kementeriannya satu Kertas Konsultasi Awam (KKA) diterbitkan bagi menambahbaik ketelusan dan keterangkuman di dalam proses penyediaan belanjawan tahunan dan juga sebagai pelengkap kepada Kenyataan Pra-Bajet 2022 yang diterbitkan pada 31 Ogos 2021.

Beliau berkata, empat bentuk KKA yang berbeza akan diterbitkan bagi mendapatkan maklum balas serta input kepada perancangan Belanjawan 2022.

Ia, katanya merangkumi penambahbaikan dasar perolehan kerajaan berkaitan barangan atau perkhidmatan tempatan dan Bumiputera yang akan menggariskan perlindungan dan pembangunan industri tempatan serta mengurangkan kebergantungan kepada barangan import.

“Selain itu KKA akan menerbitkan penambahbaikan Program Bantuan Tunai kepada rakyat, terutama dalam situasi yang mencabar akibat penularan COVID-19 serta Kajian Insentif Cukai, bagi memastikan insentif cukai kepada pelabur kekal relevan dengan landskap semasa perniagaan, meningkatkan daya saing negara dalam menarik pelaburan berkualiti, seterusnya menjana pertumbuhan ekonomi, penciptaan pekerjaan dan penambahbaikan kedudukan fiskal negara,” katanya.

Tengku Zafrul berkata, KKA keempat adalah penggubalan Akta Tanggungjawab Fiskal (FRA) bagi meningkatkan tadbir urus, ketelusan dan akauntabiliti dalam pengurusan fiskal negara, termasuk pengurusan hasil, perbelanjaan, hutang, risiko fiskal, serta pelaporan tertentu dalam bentuk pra-bajet dan pasca bajet, unjuran kedudukan ekonomi dan Rangka Kerja Fiskal Jangka Sederhana.

“Penerbitan KKA buat pertama kali dalam sejarah pembentangan belanjawan negara ini bertujuan menyediakan lebih banyak peluang kepada semua pihak berkepentingan memberi maklum balas masing-masing ke arah perangkaan sebuah belanjawan yang memenuhi keperluan rakyat, serta selaras dengan dasar dan objektif negara.

“Layari https://budget.mof.gov.my/ms/ untuk mengemukakan sebarang soalan atau mendapatkan maklumat lanjut,” katanya.


Geran khas kepada sejuta PKS Mikro bernilai RM500 juta disalur hari ini

Sejuta pengusaha Perusahaan Kecil & Sederhana (PKS) Mikro akan menerima bantuan geran bernilai RM500 juta keseluruhan bermula hari ini, ia antara usaha kerajaan bagi membantu aliran tunai mereka dalam mendepani cabaran pandemik ketika ini.

Jumlah bantuan tambahan sebanyak RM500 itu diumumkan menerusi Pakej PEMERKASA Plus sebelum ini, ia melibatkan implikasi kewangan sebanyak hampir RM500 juta dan akan dikreditkan terus hari ini ke akaun bank yang didaftarkan di dalam sistem Geran Khas Prihatin (GKP) 3.0.

Bantuan tambahan ini merupakan sebahagian usaha berterusan kerajaan selepas pembayaran RM1,000 sudah dikreditkan ke dalam akaun penerima pada pertengahan Jun 2021 lalu.

“Pembayaran yang melibatkan implikasi kewangan sebanyak hampir RM500 juta ini akan dikreditkan terus ke akaun bank yang didaftarkan di dalam sistem GKP,” kata Menteri Kewangan, Tengku Datuk Seri Zafrul Tengku Abdul Aziz.

Jelasnya, bantuan seterusnya menerusi GKP 4.0 pula akan mula disalurkan pada September dan November 2021 yang bernilai masing-masing RM500.

“Seterusnya, di bawah Pakej PEMULIH yang diumumkan pada 28 Jun 2021, bayaran tambahan GKP 4.0 akan disalurkan kepada penerima GKP sedia dan penerima baharu pada bulan September 2021 dan November 2021, masing-masing sebanyak RM500.

“Bagi PKS mikro yang tidak pernah menerima GKP sebelum ini, tempoh pendaftaran GKP 4.0 akan dibuka mulai 15 hingga 31 Julai 2021,” katanya lagi.

Menurut Zafrul, jumlah keseluruhan peruntukan yang disalurkan kepada sejuta PKR Mikro kini sudah mencecah RM6.08 bilion sejak berlakunya penularan Covid-19 yang dihadapi negara.

“Kerajaan berharap agar bantuan langsung berterusan yang disalurkan kepada PKS mikro ini akan meringankan beban mereka, terutamanya perniagaan yang masih tidak dibenarkan beroperasi pada ketika ini,” ujarnya lagi.

Selain dari GKP, banyak lagi inisiatif yang boleh dimanfaatkan oleh PKS mikro sepenuhnya sebagai persediaan untuk perancangan jangka panjang ke arah pemulihan perniagaan masing-masing.

Ia termasuklah dana pinjaman mudah PKS mikro yang keseluruhannya berjumlah RM2.9 bilion melalui Bank Simpanan Nasional, Agrobank, MARA, SME Corp, YAPEIM dan TEKUN.

Peruntukan dana pinjaman mudah bagi PKS dan PKS mikro juga tersedia di bawah Bank Negara Malaysia berjumlah RM8.6 bilion.

Jumlah ini termasuk dana tambahan sebanyak RM2 bilion melalui Pakej PEMERKASA Plus dan RM2 bilion lagi menerusi Pakej PEMULIH.

Maklumat lanjut mengenai dana-dana ini serta bantuan-bantuan Kerajaan yang lain boleh didapati di https://belanjawan2021.treasury.gov.my/manfaat/

Tambahan GKP 4.0, ketersediaan dana-dana pinjaman mudah dan bantuan-bantuan lain bertujuan untuk menampung keperluan pembiayaan PKS dan PKS mikro bagi menyokong perkembangan masing-masing selaras dengan pemulihan ekonomi yang digariskan melalui Pelan Pemulihan Negara.

Langkah kerajaan ini membuktikan kesungguhan dan usaha berterusan yang sedang dilaksanakan dalam membantu perniagaan untuk kekal bertahan bagi menyumbang kepada pertumbuhan ekonomi negara.


Patah hati: Lelaki rempuh kereta bekas tunang

Kecewa setelah pertunangan diputuskan, seorang lelaki bertindak nekad merempuh kereta bekas tunangnya menggunakan kereta sendiri.

Susulan itu, polis daerah Sandakan menahan suspek terbabit setelah klip video berdurasi 30 saat tular di media sosial pada Jumaat (15 Julai).

Ketua Polis Daerah Sandakan Asisten Komisioner Abdul Fuad Abdul Malek berkata mangsa berusia dalam lingkungan 20-an membuat laporan berhubung kejadian di Hentian Rehat dan Rawat Fitra Bandar Indah pada Jumaat.

Tambahnya, polis telah menahan suspek pada jam 11.15 malam hari yang sama.

“Motif dipercayai kerana suspek kecewa dengan wanita itu yang memutuskan pertunangan mereka,” katanya.

Katanya, suspek kini direman untuk siasatan mengikut Seksyen 427 Kanun Keseksaan kerana melakukan khianat dan menyebabkan kerugian atau kerosakan harta benda individu lain.


Cepat buat sidang Dewan Rakyat, gesa Shafie Apdal

Masalah ekonomi, kematian dan kesempitan hidup rakyat susulan pandemik Covid-19 bukan sahaja dialami di Malaysia, malah seluruh dunia turut terkesan, kata Ahli Parlimen Semporna, Datuk Seri Shafie Apdal.

Sehubungan itu katanya, adalah wajar kerajaan Perikatan Nasional (PN) mengadakan segera sidang Dewan Rakyat bagi membolehkan pelbagai perkara dibincangkan dan diselesaikan.

“Dalam keadaan dunia dan negara yang berhadapan dengan pelbagai cabaran dan dugaan bukan hanya masalah ekonomi yang tidak menentu, bahkan kehilangan nyawa yang begitu banyak akibat pandemik Covid-19, ini amat membimbangkan.

“Maka dengan itu, kerajaan yang ada pada hari ini iaitu Perikatan Nasional diingatkan supaya jangan bersikap angkuh seperti tahu semua perkara, perlu ambil iktibar walaupun sebenarnya masih lagi tidak pasti dengan banyak perkara,” katanya dalam kenyataan hari ini.

Presiden Warisan itu mengingatkan kerajaan PN mengenai titah Yang di-Pertuan Agong dan Majlis Raja-Raja supaya sidang Dewan Rakyat diadakan segera.

Shafie berkata apa yang berlaku hari ini menggambarkan keadaan sebenar di mana ramai rakyat hilang punca pendapatan, syarikat-syarikat tidak dapat meneruskan operasi dan terpaksa membuang pekerja, manakala peniaga kecil pula banyak yang gulung tikar.

“Banyak keluarga terputus bekalan makanan, anak-anak kecil tiada susu, ramai yang tidak dapat mengadakan bekalan asas makanan untuk seisi keluarga, kesempitan hidup semakin parah dan lain-lain situasi yang tidak menyebelahi kebanyakkan rakyat.

“Saya bimbang sekiranya situasi dan keadaan ini tidak kita atasi segera, akan menyebabkan lebih banyak kemudaratan berbanding kebaikan,” katanya.

Katanya jika sidang Dewan Rakyat diadakan pasti banyak perkara dapat dibincangkan, diselesaikan dan seterusnya memberi manfaat kepada rakyat, terutama perkara-perkara berkaitan Ordinan-Ordinan Darurat Covid-19.


PM jelaskan punca kelewatan bantuan banjir, minta maaf

Perdana Menteri Datuk Seri Ismail Sabri Yaakob hari ini menjelaskan kelewatan bantuan banjir khususnya yang melibatkan pembelian barangan elektik berjumlah RM500 dan bantuan RM2,500 untuk menggantikan barangan rosak, adalah disebabkan proses pengesahan bagi melayakkan mereka menerima bantuan berkenaan.

Walaupun berlaku sedikit kelewatan terutamanya yang melibatkan mangsa tidak berpindah, Ismail Sabri berkata beliau telah mengarahkan semua pihak menyegerakan proses pemberian bantuan itu supaya ia tidak lewat, sebagaimana pengalaman banjir sebelum ini, yang menyaksikan ada sesetengah bantuan mengambil masa sehingga enam bulan untuk sampai kepada penerima.

“Ada yang lewat kerana mereka perlu mendapatkan pengesahan daripada ‘tok ampat’(ketua kampung) atau pihak terlibat, memandangkan ada yang terkesan banjir namun rumah mereka berada di tingkat lima atau 10, menyebabkan barangan elektrik tidak rosak atau mungkin rumah dinaiki air sehingga paras buku lali sahaja.

“Kalau boleh, saya nak beri semua bantuan ini, tapi ini melibatkan wang kerajaan yang ada audit dan sebagainya, menyebabkan ada butiran yang diperlukan,” katanya lapor Bernama.

Ismail Sabri menghadiri Program Santunan Kasih Mangsa Banjir di perkarangan Masjid Kampung Guai.

Pada program itu, Ismail Sabri menyampaikan bantuan keperluan rumah sumbangan Pejabat Parlimen Bera dan Kementerian Pembangunan Luar Bandar (KBLB) kepada 80 wakil mangsa banjir dari Kampung Guai, Kampung Charuk Puting dan Kampung Batu Bor, semuanya dalam Daerah Bera.

Ismail Sabri yang juga Ahli Parlimen Bera berkata kerajaan komited membantu mangsa banjir secepat mungkin bagi meringankan beban kewangan mereka, termasuk berusaha menyegerakan pemberian Bantuan Wang Ihsan (BWI) sebanyak RM1,000 daripada Kerajaan Persekutuan.

Beliau seterusnya mengucapkan terima kasih kepada semua pihak berkuasa dan penduduk Daerah Bera yang pantas bertindak sejak awal bencana banjir bermula, membolehkan tiada kejadian lebih buruk berlaku, selain penyelarasan bantuan berjalan lancar.

“Kita sudah sokmo-sokmo (selalu) dilanda banjir menyebabkan kita semua sedia. Pusat pemindahan sementara (PPS) sudah dikenal pasti sejak awal dan pengurusan bencana sudah sedia dari bulan November. Ketua kampung juga terlatih dan mereka yang tinggal di tepi sungai sudah sedia dengan bot.

“Saya mohon maaf kerana banjir kali ini saya tidak dapat ke sini. Setiap tahun bila banjir, saya pasti sampai dengan menaiki bot, tapi banjir besar kali ini berlaku di banyak negeri dan saya perlu ke sana,” katanya.


‘Saya syak 1MDB dengar arahan Najib, Jho Low pindah AS$700 juta’

Bekas pengerusi 1Malaysia Development Bhd (1MDB) Tan Sri Mohd Bakke Salleh berkata beliau mengesyaki pengurusan 1MDB memintas lembaga pengarah dan mendengar arahan daripada ‘peringkat lebih tinggi’, iaitu Datuk Seri Najib Razak dan ahli perniagaan dalam buruan Low Taek Jho.

Tindakan itu katanya membawa kepada pemindahan AS$700 juta kepada Good Star Ltd, sebuah syarikat yang dikaitkan dengan Jho Low.

Bakke menghuraikan peristiwa yang berlaku pada 2009 di mana 1MDB menjalinkan usaha sama (JV) palsu dengan syarikat Saudi pada tahun itu yang membawa kepada penyedutan dana oleh Jho Low.

Beliau memberi keterangan pada perbicaraan 1MDB-Tanore di mana Najib didakwa atas empat pertuduhan salah guna kuasa membabitkan RM2.3 bilion dana 1MDB dan 21 pertuduhan pengubahan wang haram dengan jumlah yang sama.

Memetik laporan TheEdge, pada 2009, Najib dan Jho Low meminta 1MDB memeterai perjanjian JV 40:60 dengan PetroSaudi International Ltd (PSI) Arab Saudi, dalam apa yang dicadangkan sebagai inisiatif kerajaan-ke-kerajaan.

Syarikat JV (JVCo), yang dinamakan 1MDB-PetroSaudi Ltd, melibatkan 1MDB menjalankan pelaburan ekuiti AS$1 bilion manakala PSI akan menyuntik aset bernilai AS$1.5 bilion.

Bagaimanapun, selepas perjanjian JV ditandatangani, PSI berkata suntikan aset AS$1.5 bilion ke dalam JVCo memerlukan pendahuluan AS$700 juta untuk 1MDB, yang bermakna 1MDB berhutang kepada PSI.

Melalui arahan Ketua Pegawai Eksekutif 1MDB ketika itu, Datuk Shahrol Azral Ibrahim Halmi, 1MDB mengalihkan AS$700 juta daripada pelaburan ekuiti JV AS$1 bilion ke dalam akaun milik Good Star, atas alasan PSI mengatakan bahawa Good Star adalah gabungannya.

Wang itu kemudiannya telah disedut oleh Jho Low untuk membayar rasuah dan sogokan kepada ramai pegawai luar negara dan tempatan, termasuk Najib.

Bakke, yang kini Pengerusi Petroliam Nasional Bhd, berkata beliau telah ‘mensyaki’ bahawa arahan pemindahan AS$700 juta kepada Good Star datang daripada Jho Low dan Najib.

“Saya mengesyaki mungkin ada arahan yang diberikan oleh peringkat lebih tinggi kepada Shahrol, berhubung pemindahan dana AS$700 juta, tetapi saya tidak pernah menyoalnya sepanjang saya menjadi ahli lembaga pengarah. ‘Dengan peringkat yang lebih tinggi’ saya maksudkan mungkin Jho Low dan Najib,” katanya dihadapan Hakim Datuk Collin Lawrence Sequerah.

Bakke berkata, apabila syak wasangkanya terbukti benar setelah isu itu terbongkar pada 2015 menerusi laporan media, beliau kemudian bertanya kepada Shahrol mengenai pemindahan itu, dan Shahrol telah memberitahunya bahawa Najib telah memberinya mandat untuk mengesahkan dana tersebut.

“Saya berjumpa Shahrol selepas isu penyelewengan timbul pada awal 2015. Shahrol memberitahu saya, beliau mendapat mandat daripada Najib untuk memindahkan dana tersebut. Bagaimanapun, Shahrol tidak menunjukkan sebarang dokumen kepada saya untuk menyokong apa yang diberitahunya kepada saya.

“Oleh itu, saya tidak tahu dan tidak melihat sebarang dokumen yang diluluskan atau arahan yang diberikan oleh Najib kepada Shahrol atau kepada mana-mana individu dalam 1MDB berhubung pemindahan AS$700 juta kepada PSI,” katanya.

Bakke akhirnya meletak jawatan pada Oktober 2009. Beliau memberi keterangan bahawa alasan beliau meletak jawatan adalah kerana Shahrol dan pengurusan 1MDB tidak mematuhi arahan yang diberikan lembaga pengarah berhubung beberapa perkara.

Beliau menyenaraikan perkara berkenaan iaitu:

Najib meminta Bakke mempercepatkan JV dengan PSI

Bakke berkata beliau mempunyai perasaan tidak selesa untuk memulakan JV dan lembaga pengarah 1MDB juga tidak senang mengenainya.

Bagaimanapun, mesyuarat lembaga pengarah 1MDB pada 26 September 2009, yang diadakan untuk mendapatkan kelulusan bagi JV itu, Bakke berkata Najib telah bercakap dengannya dan memintanya untuk “mempertimbangkan dengan segera cadangan itu dan menetapkan keputusan mengenainya”.

Sebelum mesyuarat itu, Bakke berkata Jho Low telah menyerahkan telefon kepadanya (kepunyaan Jho Low) untuk bercakap dengan Najib.

“Jho Low menyerahkan telefon bimbitnya kepada saya dan berkata ‘PM di talian, mahu bercakap dengan awak’. Saya menjawab panggilan di bilik mesyuarat dan saya pasti Najib sendiri berada di talian. Najib berkata kepada saya lebih kurang, ‘Bakke, lembaga pengarah tidak sepatutnya melihat ke belakang dan mempersoalkan bagaimana wang itu diperoleh’ … ‘apa yang penting adalah untuk lembaga itu memberi tumpuan kepada cadangan PetroSaudi, di mana perbincangan telah dibuat beberapa lama’…

“‘Saya ingin lembaga mempertimbangkan cadangan ini dengan cepat dan menetapkan keputusan mengenainya’ … ‘ini adalah projek penting yang bersifat G-to-G’ … ‘Saya sedang mengatur majlis menandatangani projek’.

“Saya memberitahunya ‘Saya akan memaklumkan ahli lembaga pengarah yang lain dan kami akan menelitinya’,” kata Bakke.

Bakke berkata bahawa beliau telah memaklumkan kepada lembaga mengenai hasrat Najib pada mesyuarat itu.

“Selepas berbincang dengan Najib, saya memaklumkan kepada semua BOD (lembaga pengarah) 1MDB yang hadir pada masa itu bahawa JV dengan PSI berada pada tahap tertinggi antara kedua-dua negara, iaitu perjanjian kerajaan-ke-kerajaan dan ini telah berlarutan untuk beberapa waktu.

“Najib mengarahkan agar keputusan cadangan JV dengan PSI disegerakan dan dikukuhkan kerana terdapat lawatan kerja kerabat diraja Saudi di mana perjanjian itu akan dilaksanakan oleh kedua-dua negara,” katanya yang akan disoal balas pasukan pembelaan Najib kemudian.


Perang Rusia-Ukraine: Apakah nasib Malaysia?

Kebimbangan pemimpin dunia terhadap konflik Rusia-Ukraine semakin kemuncak apabila Presiden Rusia, Vladimir Putin melancarkan serangan di Ukraine bagi mempertahankan kumpulan pemisah di timur negara itu.

Memandangkan konflik ini berlaku jauh di Eropah Timur, adakah ia turut memberikan kesan negara lain termasuk di Asia khususnya Malaysia?

Hakikatnya, perang Rusia-Ukraine kini telah pun memberi kesan kepada harga minyak mentah dunia akibat sekatan ke atas minyak Rusia selain turut melonjakkan harga makanan di kebanyakan rantau ekoran gangguan kepada rantaian bekalan dari Ukraine.

Seperti yang diketahui, Moscow merupakan pengeksport utama minyak kedua di dunia dan gas asli terutamanya ke Eropah.

Konflik yang berlaku mengakibatkan lonjakan harga minyak seterusnya menyebabkan inflasi. Sejurus Putin melancarkan serangan, harga minyak mentah Brent mencecah AS$100 setong buat kali pertama sejak 2014.

Menurut penganalisis kanan Institut Kajian Strategik dan Antarabangsa (ISIS) Malaysia, Shahriman Lockman, rakyat Malaysia harus memberikan perhatian kepada isu ini kerana ia mampu memberikan kesan inflasi kepada negara.

Dengan kenaikan ini juga bermakna harga petrol semasa di Malaysia akan turut meningkat. Hal ini disebabkan turun dan naik harga minyak di negara kita bergantung kepada dua faktor iaitu harga minyak mentah dunia dan juga kadar tukaran mata wang Ringgit.

Apabila berlakunya peningkatan, ia akan memberikan kesan kepada kos pengangkutan dan perniagaan dan mungkin boleh menyebabkan berlaku kenaikan harga barangan yang sudah semakin menaik.

Dalam pada itu,  Felo Kanan Akademi Penyelidikan Strategik Nusantara (NASR), Dr. Azmi Hassan berkata, Putin kini semakin terdesak kerana beliau berada dalam satu keadaan iaitu tidak banyak ‘pergerakan’ boleh dilakukan.

“Bantuan Barat terhadap Ukraine termasuk peralatan ketenteraan yang canggih dan besar serta sekatan ekonomi ke atas Rusia memaksa Putin mengeluarkan amaran senjata nuklear.

“Namun, seluruh dunia perlu memandang serius ancaman senjata nuklear oleh Rusia kerana Putin terdesak untuk menghentikan Barat daripada terus menyalurkan senjata kepada Ukraine.

“Sekiranya Rusia benar-benar melancarkan senjata nuklear, maka perang berskala lebih besar iaitu Perang Dunia Ketiga akan meletus di Eropah Timur,” katanya.

Sementara itu, ditanya mengenai kesan Perang Dunia Ketiga terhadap Malaysia, Azmi berkata, negara ini berisiko untuk turut terkesan, namun tidak secara langsung berkaitan bahaya senjata nuklear.

“Dari segi bahaya senjata nuklear, Malaysia mungkin tidak terjejas secara langsung kerana dari sudut geografi, negara ini terletak jauh dengan Eropah Timur.

“Namun, meskipun Malaysia mengambil sikap berkecuali, kita akan terjejas secara langsung dari segi politik, geopolitik dan ekonomi.

“Bukan sahaja Malaysia, bahkan negara yang paling jauh dengan Ukraine pun akan turut sama terjejas sekiranya Perang Dunia Ketiga meletus,” katanya.


Tak mustahil seorang PM datang dari Sungai Buloh, kata Khairy

Khairy Jamaluddin Abu Bakar memberi keyakinan tidak mustahil seorang Perdana Menteri (PM) akan datang dari Sungai Buloh pada masa hadapan.

Khairy yang juga calon Barisan Nasional (BN) bagi Parlimen Sungai Buloh itu berkata jika pengundi di situ memilihnya, ia mungkin boleh menjadi batu loncatan untuk dirinya melangkah lebih jauh dan menjadi PM untuk menerajui negara pada suatu hari nanti.

“Kalau orang Sungai Buloh menangkan saya, Sungai Buloh bukan hadnya. Saya bawa orang Sungai Buloh, satu hari nanti, kita pimpin Malaysia… Insya-Allah.

“Dengan takdir Allah, dengan sokongan daripada rakan, satu hari nanti, saya mahu memimpin UMNO. Satu hari nanti, saya mahu menjadi Perdana Menteri anda untuk membangunkan negara ini, tapi saya mesti menang di sini dulu.

“Tidak pernah saya cakap tuan-tuan. Kalau saya cakap begitu, semua MT (Majlis Kerja Tertinggi UMNO) nak ‘keratkan’ saya, tapi sudah tiba masanya saya menyatakannya,” katanya semasa ceramah di Taman Saujana Utama, Sungai Buloh.

Bagaimanapun, Menteri Kesihatan itu menjelaskan jawatan itu bukan menjadi hasratnya ketika ini kerana persetujuan sudah dicapai bahawa Datuk Seri Ismail Sabri Yaakob yang disifatkan sebagai kekandanya, akan menjadi PM jika BN memenangi Pilihan Raya Umum Ke-15 (PRU-15).

“I think it’s time for me to say it (sudah tiba masa saya menyatakannya) tapi bukan sekaranglah.

“Sekarang ini kita menang, kekanda saya Datuk Seri Ismail Sabri Yaakob jadi PM Malaysia. Saya baru 46 tahun, boleh tunggu lagi, tapi jangan lama sangatlah. Saya sedia tapi saya kena buktikan di Sungai Buloh ini dulu.

“Kalau orang Sungai Buloh sokong saya, saya boleh maklumkan kepada orang parti, saya datang ke kandang naga dengan majoriti 26,000 dan saya menang kerusi untuk BN.

“Saya mahu memimpin parti dan saya mahu menerajui negara,” katanya.


PRN Johor gelanggang wanita bangkit buat perubahan besar

Pengerusi Perikatan Nasional (PN) Tan Sri Muhyiddin Yassin berkata Pilihan Raya Negeri (PRN) Johor adalah masa yang tepat di mana wanita menunjukkan mereka menjadi kuasa penentu dalam pembentukan sebuah kerajaan yang berintegriti, cekap dan prihatin rakyat.

Menurutnya dalam sistem demokrasi berparlimen kuasa ada di tangan rakyat untuk menentukan masa depan mereka sendiri bagi memilih sebuah kerajaan yang berwibawa.

“Dengan rakyat memberikan undi dan sokongan kepada mana-mana parti-parti politik yang mereka percaya boleh memimpin mereka membentuk sebuah kerajaan yang baik untuk majukan negara.

“Walaupun PRN Johor ini sebenarnya tidak perlu diadakan, tetapi ada hikmahnya untuk wanita menjadikan ia sebagai waktu yang tepat bagi menunjukkan kuasa memilih sebuah kerajaan yang terbaik.

“Dan, sudah tiba masanya untuk wanita membuktikan mampu membina satu kerajaan yang diyakini dan percaya, boleh membela nasib rakyat.

“Yang tidak rakus kuasa, tidak melibatkan diri daripada bentuk penyalahgunaan kuasa, tidak berbuat sesuatu yang dianggap sebagai rasuah yang boleh menjahanamkan negeri dan negara,” kata beliau Program Kembara Hari Wanita 2022 Bersama Pengerusi Majlis Pemulihan Negara di Muar, hari ini.

Hadir sama Ketua Wanita PN yang juga Ketua Srikandi Bersatu, Datuk Seri Rina Mohd Harun.

Sehubungan itu, Muhyiddin yang juga bekas Perdana Menteri menggesa wanita di Johor memberi sokongan kepada PN pada PRN Johor, Sabtu ini.

Beliau berharap Covid-19 tidak dijadikan alasan pengundi tidak mahu keluar pada hari pengundian, sedangkan prosedur operasi standard (SOP) telah ditetapkan dan perlu dipatuhi.

“Jadi seramai mana yang ada hak untuk mengundi, keluar lah mengundi. Setidak-tidaknya 75 hingga 90 peratus keluar mengundi. Di situlah hak untuk membentuk sebuah kerajaan yang terbina atas kuasa rakyat yang majoriti menentukan apa kerajaan yang mereka mahu,” katanya.

Beliau sekali lagi mengingatkan tujuan pilihan raya adalah untuk memilih sebuah kerajaan yang mampu memberi perkhidmatan terbauk kepada rakyat.

“Yang penting ialah untuk membentuk sebuah kerajaan yang berintegriti, yang cekap dan prihatin rakyat. Itu yang paling penting.

“Mengundi ini untuk apa? Kalau setakat nak mengundi untuk cari orang menjadi perompak, jadi Perdana Menteri dan Menteri Besar. Itu soal lain tapi nak bina sebuah kerajaan yang dipimpin oleh seorang ketua kerajaan yang berhemah tinggi yang beramanah, berintegriti, bertanggungjawab, itu yang kita buat.

“Sebab itu sebelum kita memangkah kita nak tahu, kuasa penentu kita ini untuk mencari kerajaan yang kita mampu percaya. Yang ada bukti bahawa kerajaan itu bersedia untuk memikul amanah dan tanggungjawab, kerajaan yang tak pecah amanah kerajaan yang tidak akan merompak harta rakyat, berbilion-bilion ringgit macam yang dilakukan oleh setengah pemimpin negara kita,” katanya.


Jangan terpedaya idea ekonomi songsang Najib, kata Rafizi Ramli

Baru kira-kira seminggu mengumumkan kembali ke kancah politik tanah air, Naib Presiden PKR Rafizi Ramli hari ini mula menyerang UMNO dan Barisan Nasional (BN) terutama ketika pentadbiran Datuk Seri Najib Razak sebelum ini.

Bekas Ahli Parlimen Pandan itu menyifatkan kenyataan Najib supaya kerajaan melalui Petronas menyelamatkan Sapura Energy Berhad yang kini berdepan risiko muflis, adalah perbuatan membelanjakan wang rakyat dengan mudah.

Menurutnya rakyat memiliki institusi seperti Petronas atau Khazanah Nasional, tetapi Najib mendakwa kerajaan akan rugi besar jika Sapura tidak diselamatkan, termasuk kerugian kepada pemegang Amanah Saham Bumiputera sebanyak RM4 bilion, kerugian kepada Maybank (RM10 bilion) dan 10,000 akan hilang kerja.

“Selepas kemenangan besar UMNO/BN dalam Pilihan Raya Negeri (PRN) Melaka dan Johor, suara seperti ini yang mengambil sikap mudah membelanjakan wang rakyat untuk menutup kerugian korporat semakin kuat kedengaran.

“Rekod pentadbiran UMNO/BN, terutamanya semasa Najib menjadi Perdana Menteri, menunjukkan skandal-skandal besar pembaziran wang negara berlaku apabila parti itu merasakan mereka kuat dan tidak tercabar,” katanya yang turut bersimpati terhadap nasib kakitangan Sapura.

Dalam kenyataan di laman sesawang beliau hari ini, Rafizi berkata membelanjakan berbilion-bilion wang rakyat kepada beberapa kerat syarikat korporat dalam keadaan semua perniagaan dan semua pekerja di segenap peringkat menghadapi kesusahan, adalah tidak adil.

Lebih-lebih lagi katanya, apabila sejumlah wang yang besar melebihi berbilion-bilion ringgit telah pun disuntik ke dalam Sapura sejak lebih sedekad lalu.

“Walaupun terus diberi suntikan wang rakyat, Sapura terus mengalami masalah kewangan ketika harga minyak mentah berada pada paras yang tinggi, berbeza dengan syarikat minyak lain yang mendapat durian runtuh apabila harga minyak mentah dunia naik.

Rafizi berkata jika gesaan Najib diberi perhatian, maka peruntukan itu untuk membela segelintir golongan elit, sedangkan semasa golongan ini bermewah hasil daripada pembiayaan wang rakyat, mereka tidak pula memikirkan tanggungjawab memberi pulangan pelaburan yang baik kepada rakyat.

Sebaliknya, beliau berkata wang rakyat itu boleh digunakan untuk membina kepakaran dan kemahiran usahawan-usahawan kecil, anak-anak muda, serta memberi pinjaman pendidikan.

“Saya akan terus memantau isu ini dan membentangkan angka-angka dalam hari-hari yang seterusnya untuk mengingatkan rakyat supaya jangan terpedaya sekali lagi dengan idea pengurusan ekonomi dari Najib.

“Saya menunggu sama ada beliau akan membalas kenyataan saya ini, seperti mana beliau begitu ghairah menjawab semua isu di media sosialnya selama ini. Sekembalinya saya ke arena politik, insya-Allah setiap idea songsang Najib akan menerima maklum balas dari saya,” katanya.


Anwar buat pembohongan besar tuduh saya tak lupus hutang FELDA: Muhyiddin

Tan Sri Muhyiddin Yassin menyifatkan satu pembohongan besar dibuat oleh Perdana Menteri Datuk Seri Anwar Ibrahim berhubung tuduhan pentadbiran kerajaan Perikatan Nasional (PN) sebelum ini tidak tidak melaksanakan pelupusan hutang peneroka FELDA.

Pengerusi PN yang juga mantan PM Kelapan itu berkata tuduhan Anwar itu sebagai tidak bertanggungjawab, walhal Menteri kerajaan campuran sendiri sebelum ini mengesahkan pelupusan hutang peneroka FELDA sudah dilaksanakan pada 2021 lalu.

“Anwar Ibrahim menuduh saya tidak melaksanakan pelupusan hutang peneroka FELDA. Ini satu pembohongan besar.

“Pelupusan hutang peneroka FELDA telah pun dilaksanakan ketika saya menjadi Perdana Menteri. Hal ini disahkan sendiri oleh Menteri di Jabatan Perdana Menteri dalam jawapan di Parlimen pada 23 Februari 2023 di mana pelupusan hutang peneroka FELDA telah dilaksanakan pada tahun 2021.

“Namun, oleh kerana kekangan aliran tunai FELDA, kerajaan PH-BN (Pakatan Harapan-Barisan Nasional) tidak dapat melaksanakan pelupusan hutang peneroka secara berterusan,” katanya dalam satu kenyataan di hantaran Facebook hari ini.

Untuk rekod, pada 23 Februari 2023, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, kerajaan tidak dapat meneruskan pelaksanaan penghapusan hutang peneroka FELDA berjumlah RM8 bilion, yang diperkenalkan ketika pentadbiran kerajaan PN pada 2021.

“Oleh itu, kutipan balik baki hutang atau pinjaman yang dikeluarkan hingga kini, perlu terus dilakukan sebagai sumber pendapatan FELDA untuk kelangsungan organisasi serta kebajikan warga peneroka.

“Hal ini disebabkan kutipan hutang peneroka FELDA adalah salah satu sumber pendapatan FELDA yang penting, bersamaan dengan 10.8 peratus jumlah pendapatan jangkaan bagi tahun ini, ” katanya dalam jawapan bertulis, di Dewan Rakyat.

Malah, Muhyiddin juga berkata mantan Pengerusi FELDA sebelum ini juga sudah mengesahkan perkara sama berhubung pelupusan hutang peneroka sudah dilaksanakan pada 2021 lalu.

“Susulan itu, mantan Pengerusi FELDA, Tan Sri Idris Jusoh juga telah membuat kenyataan pada 24 Februari 2023 bahawa pelupusan hutang peneroka FELDA berjumlah RM8.3 billion telah selesai dilaksanakan pada tahun 2021,” ujarnya lagi.

Untuk rekod, khidmat Idris sebagai Pengerusi FELDA sudah ditamatkan baru-baru ini oleh kerajaan campuran.

Tegas Muhyiddin lagi, berbeza dengan Anwar, beliau bukan seorang yang berbohong dan tidak mengotakan janji seperti Presiden PKR itu.

“Saya bukan jenis manusia yang suka berbohong dan tidak mengotakan janji. Yang suka berbohong dan tidak menunaikan janji ialah Anwar Ibrahim.

“Dengan pembohongan yang terbaharu ini, semakin jelas Anwar Ibrahim bukanlah seorang yang layak untuk kekal menjadi Perdana Menteri,” ujarnya lagi.

Terdahulu, Anwar mendakwa pemansuhan 80 peratus hutang peneroka FELDA yang dibuat kerajaan terdahulu tidak disertai sebarang kelulusan.

Anwar berkata kerajaan PN hanya membuat pengumuman pelupusan hutang berjumlah RM8.3 bilion tersebut.

“Mereka (kerajaan PN) berdegar-degar mereka berbicara hendak jaga orang Melayu dan Islam tetapi hutang pun tidak dilupus hingga Kerajaan Perpaduan ambil alih.

“Ya memang (kerajaan PN) umumkan, saya tengok fail, kenal pasti berapa jumlah hutang iaitu sebanyak RM8.3 bilion tetapi kelulusan tiada walaupun sudah umum.

“Selama 33 bulan kamu (kerajaan PN) buat apa? Kenapa tidak selesaikan masalah hutang FELDA, kami di pentas ini yang tolong selesaikan walaupun baru tujuh bulan (perintah),” katanya dipetik laporan media.


6.67 bilion dos vaksin Covid-19 diberi di seluruh dunia

Kempen vaksinasi terbesar dalam sejarah dunia terus dijalankan. Lebih daripada 6.67 bilion dos telah diberikan di 184 negara, menurut data yang dikumpulkan oleh Bloomberg dengan kadar terkini adalah kira-kira 26.3 juta dos sehari.

Sehingga kini kira-kira 43.4 peratus populasi dunia sudah lengkap divaksin. Negara dan wilayah dengan pendapatan tertinggi mendapat vaksin 20 kali lebih pantas daripada negara dengan pendapatan rendah.

China kini berada di tempat pertama dengan hampir 2.229 bilion dos vaksin yang sudah diberikan kepada rakyatnya, diikuti India, sebanyak 977 juta dos dan Amerika Syarikat dengan lebih 407 juta dos.

Selain itu, Brazil juga sudah mencatatkan lebih 257 juta dos sementara Jepun di tempat kelima melebihi 178 juta dos.

Manakala Turki, Jerman dan Mexico juga sudah melepasi lebih 100 juta dos vaksin yang telah diberikan kepada rakyat mereka.

Di Asia Tenggara pula, Indonesia jauh di depan mengungguli kadar vaksinasi berbanding negara lain dengan 170 juta dos sudah diberikan di negara itu, berbanding populasinya dianggarkan 277.2 juta penduduk.

Thailand pula dilaporkan memberi 64 juta dos vaksin, serta Filipina dengan 51 juta dos.

Sehingga semalam, Malaysia mencatat pemberian berjumlah 47,838,886 dos telah diberikan dengan 21,960,911 atau 93.8 peratus lengkap divaksinasi dan 22,745,310 atau 97.2 peratus lagi melengkapkan suntikan vaksin masing-masing.

Singapura, merekodkan lebih 9 juta dos vaksin diberikan kepada rakyatnya. – Agensi


Majoriti pesakit di ICU berusia 40an dan 50an: KP Kesihatan

Kementerian Kesihatan (KKM) mendapati majoriti individu yang dimasukkan ke unit rawatan rapi (ICU) akibat jangkitan virus Covid-19 adalah dalam kalangan mereka yang berumur 40-an dan 50-an.

Ketua Pengarah Kesihatan Tan Sri Dr Noor Hisham Abdullah berkata keadaan itu sekali gus membuktikan keberkesanan vaksin dalam membantu mengurangkan jangkitan Covid-19 di kalagan golongan rentan dan warga emas.

“Daripada laporan yang diterima CPRC Kebangsaan dan CPRC Perkhidmatan Hospital, kumpulan umur lebih muda misalnya 40-an dan 50-an dilihat lebih banyak memenuhi ICU berbanding warga emas berumur 60 tahun dan ke atas.

“Situasi ini membuktikan vaksin telah membantu mengurangkan jangkitan COVID-19 di kalangan golongan rentan dan warga emas,” katanya dalam kenyataan hari ini.

Dr Noor Hisham berkata secara keseluruhan, hanya 2.4 peratus kes yang dilaporkan pada hari ini berada pada Kategori 3 hingga 5, dan 97.6 peratus kes berada pada Kategori 1 dan 2, iaitu ketika mula didiagnosa.

Sehubungan itu katanya KKM mengambil pendekatan membenarkan pesakit Kategori 1 dan 2 yang kurang berisiko dan mempunyai kediaman sesuai untuk melakukan kuarantin kendiri di rumah.

“Ini dapat membantu mengurangkan kesesakan di Pusat Kuarantin dan Rawatan COVID-19 (PKRC) dan hospital-hospital. Kes-kes Kategori 3 hingga 5 akan dimasukkan ke PKRC, wad-wad hospital, dan juga ICU di hospital.

“Melihat situasi jumlah kes harian yang kekal tinggi, sememangnya katil-katil di hospital terutamanya ICU adalah penuh dengan pesakit,” katanya.

Terdahulu beliau berkata daripada 11,985 kes baharu hari ini 65 adalah kes Kategori 5 iaitu pesakit kritikal dan memerlukan bantuan alat pernafasan; Kategori 4 (meemerlukan oksigen sebanyak 45 kes); Kategori 3 (radang paru-paru 178 kes; Kategori 2 (gejala ringan 5,847 kes); dan Kategori 1 (tiada gejala 5,850 kes kes).

Beliau berkata pengkelasan kategori itu adalah berdasarkan keadaan klinikal mereka ketika baharu didiagnosa Covid-19.

“Ada di antara mereka kekal di kategori yang sama sepanjang tempoh jangkitan, namun ada juga yang berubah status sama ada bertambah baik, atau merosot ke kategori lebih tinggi,” katanya.


Kualiti jawapan rendah buat apa nak dengar PMX, kata Wan Saiful kepada Fahmi

Sesi waktu pertanyaan Perdana Menteri (PMQ) tidak penting dan hanya membuang masa apabila Ahli Parlimen (MP) lain tidak dibenarkan bertanya banyak soalan di Dewan Rakyat.

MP Tasek Gelugor, Datuk Wan Saiful Wan Jan membidas Menteri Komunikasi dan Digital, Fahmi Fadzil yang mendakwa tiada pemimpin utama pembangkang yang mahu hadir mendengar jawapan Datuk Seri Anwar Ibrahim.

“Untuk pengetahuan semua, sebenarnya semasa slot pertanyaan perdana menteri, hanya MP yang disebut oleh speaker saja boleh bertanya soalan. Yang lain-lain tak boleh bertanya apa-apa.

“Dan speaker hanya benarkan satu soalan tambahan daripada penyoal asal, serta satu lagi soalan tambahan dari pihak satu lagi.

“Maksudnya, kalau giliran saya tanya soalan asal, hanya saya saja dari sebelah PN boleh tanya satu soalan tambahan, dan hanya seorang lagi dari kerajaan boleh tanya satu soalan selepas soalan saya. MP lain tak boleh.

“Alangkah baiknya kalau sesi ini diperbaiki supaya jadi seperti PMQ Westminster yang mana ketua pembangkang wajib diberi slot untuk menyoal PM?” katanya dalam satu hantaran di Facebook, hari ini.

Malah, Dewan Rakyat juga tidak meluluskan usul berhubung isu Kumpulan Wang Simpanan Pekerja (KWSP) untuk dibahaskan.

Dalam pada itu, Wan Saiful menyifatkan Fahmi telah memberi gambaran salah berhubung ketiadaan tiga pemimpin pembangkang itu di Dewan Rakyat, hari ini.

Selain mendakwa Anwar pada sesi itu juga turut mengelak menjawab soalan yang dikemukakan.

“Jadi, janganlah beri gambaran seolah-olah dalam slot pertanyaan Perdana Menteri ini, ketua pembangkang atau ketua parti boleh turut serta dalam tanya soalan. Tak boleh pun sebenarnya. Jangan spin ke arah persepsi yang salah.

“Tambahan lagi, setakat saya lihat, perdana menteri banyak mengelak dari beri jawapan penuh atau perdana menteri tak tahu jawapan penuh. Banyak yang meleret-leret tanpa fakta tuntas. Ada masa sebut nama akta pun tak jelas. Ayat pun kadang kadang cacamerba.

“Jadi, sebenarnya yang perlu diberi perhatian ialah kualiti jawapan daripada Perdana Menteri. Kalau kualiti jawapan Perdana Menteri rendah, maka minat orang nak mendengar pun pasti rendah,” katanya lagi.


AGC pulangkan kertas siasatan wang hilang AS$6.94 juta kepada SPRM

Jabatan Peguam Negara (AGC) memulangkan kertas siasatan kepada pihak Suruhanjaya Pencegahan Rasuah Malaysia (SPRM) berhubung kes kehilangan wang AS$6.94 juta (RM25 juta) yang dalam simpanan agensi tersebut.

Dalam satu kenyataan, AGC mendapati ada kesalahan lain yang memerlukan siasatan lanjut dan meminta SPRM untuk melengkap kertas siasatan tersebut.

“Jabatan Peguam Negara mendapati wujud kesalahan-kesalahan lain yang memerlukan siasatan lanjut dilakukan oleh agensi penguatkuasaan yang berkaitan. Kertas siasatan telah dikembalikan untuk tindakan lanjut,” kata jabatan itu dalam kenyataan, hari ini.

Kenyataan sama juga menjelaskan, jabatan berkenaan menerima laporan mengenai siasatan itu pada 28 September lalu.

Pada 29 September, media melaporkan Bahagian Pendakwaan Pejabat Peguam Negara sudah menerima kertas siasatan berhubung kes itu daripada SPRM.

Terdahulu pada 20 September, suruhanjaya berkenaan mengesahkan tiga pegawainya ditahan bagi membantu siasatan berhubung dakwaan salah guna kuasa dan penyelewengan dalam urusan kes membabitkan seorang bekas ketua jabatan.

Wang yang hilang tersebut adalah milik bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid.

Hasanah dilaporkan mahu menuntut semula wang tersebut sebelum menyedari sebahagiannya telah hilang dan digantikan dengan wang palsu.


Tiada diskaun cukai taksiran hartanah di KL tahun ini: DBKL

Dewan Bandaraya Kuala Lumpur (DBKL) tidak akan memberikan diskaun kepada kadar cukai taksiran untuk pemilik hartanah di Wilayah Persekutuan Kuala Lumpur tahun ini, tidak seperti di bandar pentadbiran Putrajaya.

“Kami mempunyai sistem yang ditetapkan untuk menentukan kadar cukai taksiran, yang berdasarkan yuran sewa hartanah,” kata Datuk Bandar Kuala Lumpur Datuk Seri Mahadi Che Ngah, hari ini (9 Januari 2023).

“Malah, DBKL sudah lama tidak menyemak kadar tersebut,” katanya ketika ditanya sama ada terdapat rancangan untuk mengkaji semula kadar taksiran hartanah di ibu negara, berbanding diskaun 30 peratus bagi hartanah di bawah RM300,000 di Putrajaya.

Mahadi, yang melancarkan platform ePenilasi & Hartanah di Menara DBKL 1 berkata kadar untuk perumahan kos rendah juga akan kekal buat masa ini.

Mulai 1 April, pemilik hartanah yang ingin mengemas kini butiran mereka mesti berbuat demikian dalam talian melalui platform baharu.

Pengguna mesti mendaftar sebelum mengemas kini butiran mereka seperti MyKad dan nombor telefon atau menyerahkan dokumen berkaitan.

Sistem ini bertujuan untuk menghapuskan penggunaan aplikasi fizikal dan pemprosesan dipercepatkan dalam satu hari bekerja.

Untuk butiran mengenai platform baharu, layari ejpph.dbkl.gov.my atau hubungi talian hotline di 03-2617 1031/ 1032/ 1033.


Speaker putuskan tiada kekosongan di empat kerusi bekas ahli Bersatu Sabah

Empat bekas ahli Bersatu Sabah yang bertanding dan menang semasa Pilihan Raya Umum Ke-15 (PRU-15) lalu tidak perlu mengosongkan kerusi Parlimen mereka.

Keputusan tersebut diputuskan Speaker Dewan Rakyat, Datuk Johari Abdul yang dipilih kerajaan campuran Pakatan Harapan (PH)-Barisan Nasional (BN) dalam surat dihantar kepada empat Ahli Parlimen (MP) itu baru-baru ini walaupun mereka keluar parti sejurus menang PRU-15 lalu bagi menyokong Datuk Seri Anwar Ibrahim.

Bagaimanapun, keputusan tersebut dilihat bakal memberi implikasi besar memandangkan undang-undang lompat parti sudah berkuatkuasa.

Seorang daripada MP terbabit, Datuk Matbali Musah (Sipitang) mengesahkan pihaknya telah menerima salinan surat daripada Johari yang ditujukan kepada Naib Presiden Bersatu merangkap Ketua Badan Pimpinan Bersatu Sabah, Datuk Seri Dr Ronald Kiandee, berhubung keputusan dalam isu kedudukan empat wakil rakyat berkenaan.

Beliau berkata, surat itu antara lain menjelaskan bahawa tidak berlaku kekosongan kerusi mengikut Perkara 49A(1) Perlembagaan Persekutuan.

“Saya menerima salinan surat daripada Speaker Dewan Rakyat yang dihantar kepada YB Datuk Seri Dr Ronald Kiandee, yang menyatakan dan memutuskan bahawa tidak berlaku kekosongan Kerusi Parlimen terbabit bawah Perkara 49A(1) Perlembagaan Persekutuan,” katanya, di sini, hari ini.

Selain Sipitang, tiga lagi kerusi Parlimen ialah Papar yang disandang Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali; Batu Sapi (Timbalan Menteri Pelancongan, Seni dan Budaya, Khairul Firdaus Akbar Khan); dan Ranau (Datuk Jonathan Yasin).

Pada 29 Disember lalu, Ronald yang juga Ahli Parlimen Beluran dalam satu kenyataan berkata, Bersatu sudah menghantar notis kepada Johari untuk memastikan berlaku kekosongan ‘luar jangka’ membabitkan empat kerusi Parlimen di Sabah.

Ia susulan dakwaan bahawa empat Ahli Parlimen itu melakukan kesalahan melompat parti berdasarkan undang-undang melarang Ahli Parlimen bertukar parti, apabila bertindak keluar Bersatu Sabah dan menjadi ahli langsung dalam GRS yang diketuai Ketua Menteri, Datuk Seri Hajiji Noor.

Media sebelum ini melaporkan Johari mengesahkan ada menerima notis itu daripada Bersatu dan menetapkan keputusan akan dibuat selepas 21 hari dari tarikh notis berkenaan dihantar.

Sementara itu, Khairul Firdaus ketika dihubungi pula hanya meminta didoakan perkara baik-baik berhubung keputusan diambil Yang Dipertua Dewan Rakyat dalam isu berkenaan.


Polis siasat Mahfuz, rakan tak patuh SOP

Polis membuka kertas siasatan terhadap Ahli Parlimen Pokok Sena Datuk Mahfuz Omar susulan tular beberapa keping gambar beliau didakwa melanggar prosedur operasi standard (SOP) Fasa Satu Kawalan Pergerakan dalam Pelan Pemulihan Negara (PPN) baru-baru ini.

Ketua Polis Daerah Kota Setar, Asisten Komisioner Ahmad Shukri Mat Akhir dalam satu kenyataan hari ini berkata satu laporan polis dibuat pada jam 11.36 malam semalam berhubung penularan gambar Ahli Parlimen berkenaan melalui media sosial.

“Siasatan awal mendapati ada beberapa keping gambar dimuat naik seorang pemilik akaun Facebook.

“Gambar-gambar tersebut memaparkan seorang ahli Parlimen di Kedah terlibat dalam satu program bantuan dan kelihatan beliau tidak mengamalkan SOP yang telah ditetapkan pihak Majlis Keselamatan Negara (MKN) semasa program tersebut berlangsung,” katanya.

Katanya kes disiasat mengikut Peraturan 11(1), Peraturan-peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (No.4) 2021 kerana tidak memakai pelitup muka mahupun menjaga penjarakan sosial.

Terdahulu, tular gambar yang memaparkan Ahli Parlimen AMANAH itu hadir pada satu jamuan dengan hanya menyangkut pelitup muka di bawah dagunya.

Bukan itu sahaja Mahfuz dirakam duduk bersila di atas meja dengan dihiadangkan makanan dan minuman bersama beberapa individu lain pada satu program didakwa pada Jumaat lalu.

Agenda Daily difahamkan, polis juga membuka kertas siasatan terhadap individu yang dirakam di dalam gambar berkenaan kerana kebanyakan mereka turut tidak memakai pelitup muka dengan lengkap.


Media tak perlu disekat buat laporan, kata menteri undang-undang

Media seharusnya tidak menghadapi sekatan ketika membuat laporan, tetapi mesti menggunakan kebebasan itu dengan penuh tanggungjawab, kata Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar.

Dalam ucapan penggulungan Forum Hari Kebebasan Akhbar Sedunia 2022 hari ini, beliau menyeru agar media berpegang teguh pada ketepatan pelaporan bagi mengelak maklumat salah dan menyiarkan berita palsu.

“Saya secara peribadi percaya bahawa kita perlu bukan sahaja memastikan hak (untuk melaporkan) tidak disekat tetapi perlu ada penggunaan yang bertanggungjawab untuk hak ini.

“Mereka yang terlibat dalam industri media berita tempatan perlu berhati-hati dalam apa yang mereka laporkan dan berusaha untuk menyampaikan mesej daripada mana-mana pihak dengan cara yang paling tepat,” katanya.

Wan Junaidi menjelaskan bahawa laporan yang tidak tepat atau tidak betul boleh menjejaskan orang lain, sambil mengatakan beliau secara peribadi turut menjadi “mangsa” dalam beberapa kes.

Menteri itu berkata ada kalanya beliau menjadi subjek “artikel mengelirukan” yang “memasukkan kata-kata”, yang kemudian memerlukan beliau menjelaskan kedudukan sebenar.

“Saya kemudiannya akan dihujani dengan begitu banyak soalan utama akibat maklumat dan berita yang mengelirukan dan tidak tepat.

“Saya akan dibiarkan untuk [melakukan] kawalan kerosakan, untuk menjelaskan, dan mempertahankan diri saya pada sesuatu yang saya tidak katakan pada awalnya,” tambahnya.

Awal hari ini, Kedutaan Belanda di Malaysia, Pertubuhan Bangsa-Bangsa Bersatu (PBB), dan Pusat Kewartawanan Bebas (CIJ) menganjurkan forum sempena Hari Kebebasan Akhbar Sedunia 2022 yang bertemakan “Kewartawanan Di Bawah Kawalan Digital”.


Apa dorong PKR calonkan semula bekas banduan? tanya Che’gu Bard

Badrul Hisham Shaharin atau dikenali sebagai Che’gu Bard mempertikai keputusan PKR menamakan semula Mohd Yahya Mat Sahri, bekas pegawai khas kepada bekas Menteri Besar Selangor, Allahyarham Tan Sri Abdul Khalid Ibrahim pada PRN Selangor, kali ini.

Jawatankuasa Penerangan Parti Pribumi Bersatu Malaysia (Bersatu) itu berkata Mohd Yahya yangdipenjara dua tahun dan dikenakan dua sebatan itu dicalonkan parti Datuk Seri Anwar Ibrahim di DUN Permatang.

“Persoalannya mudah, apakah yang mendorong PKR untuk mencalonkan semula orang yang pernah didapati terlibat dengan isu penipuan duit?

“Mungkinkah kerana calon PKR ini adalah orang yang benar-benar berkepentingan menggunakan duit negeri untuk kepentingan parti?,” tanyanya dalam satu kenyataa di Facebook.

Mengulas lanjut, Che’gu Bard berkata Yahya dicalonkan bagi menggantikan isterinya, Rozana Zainal yang merupakan ADUN Permatang sebelum ini.

Katanya, PKR bukan sahaja mencalonkan penipu sebaliknya menjadikan politik negara seolah warisan keluarga.

Dalam kenyatana sama, beliau mengimbau kembali punca Allahyarham Khalid disingkirkan daripda jawatan menteri besar ketika itu.

“Lupakah kita antara sebab Tan Sri Khalid Ibrahim disingkirkan daripada jawatan Menteri Besar Selangor adalah kerana Tan Sri sangat tegas dengan penggunaan duit hasil negeri yang hanya boleh digunakan untuk kegunaan program negeri bukan tujuan parti,” katanya.


Regim madanon lebih kejam daripada regim Mahathir: Sanusi

Datuk Seri Muhammad Sanusi Md Nor menyifatkan ‘regim madanon’ yang dipimpin Datuk Seri Anwar Ibrahim adalah lebih kejam daripada regim di zaman kerajaan Tun Dr Mahathir Mohamad.

Menteri Besar Kedah itu membuat perbandingan dengan kerajaan bekas Perdana Menteri sebelum ini ekoran tindakan kerajaan campuran yang menyalah guna kuasa untuk memberi tekanan kepada musuh politiknya menjelang Pilihan Raya Negeri (PRN) nanti.

“Tuan-tuan sekalian, dia guna agensi untuk menyiasat, untuk menangkap, diambil maklumat, dilontar ke tengah guna media masa, guna majlis ceramah, guna maklumat daripada agensi yang menyiasat, lontaran itu dia suruh kita jawab.

“Tuan-tuan gila ini semua mana kita tahu… Saya duk ingat rejim bawah Mahathir dulu cukup dah kejam. Tuan-tuan rejim madanon lebih kejam daripada rejim Mahathir… ini betul,” katanya semasa berucap pada majlis Pengisytiharan Calon Perikatan Nasional (PN) bagi PRN Kedah.

Untuk rekod, Sanusi juga berdepan tindakan pihak berkuasa dan sudah didakwa sebelum ini di mahkamah hanya kerana ucapan semasa ceramahnya sebelum ini Selangor.

Selain itu, Sanusi juga mendakwa sedang disiasat pihak polis berhubung beberapa ucapan dalam ceramahnya selain disasarkan pihak Suruhanjaya Pencegahan Rasuah Malaysia (SPRM) yang menyiasat isu berhubung perlombongan unsur nadir bumi (REE) di negeri itu.

Jelasnya lagi, Pakatan Harapan (PH) dan UMNO akan memainkan dua isu untuk menyerang PN di Kedah.

“Satu isu REE yang kedua isu litar lumba… Kedua-dua (isu) ini akan membawa rebah kepada Pakatan Harapan dan Barisan Nasional.

“Litar itu dijanji oleh kerajaan Barisan Nasional (BN) sebelum ini tapi tak jadi… Bila kita buat nak bagi jadi dihalang dengan siasatan demi siasatan… Ini kepala bapa punya kerajaan,” katanya lagi.

Menurut Sanusi, kempen kerajaan campuran pada PRN Kedah adalah cuba untuk mewujudkan persepsi buruk terhadap PN kononnya tidak bersih walhal tidak ada satu kesalahan yang dapat dibuktikan oleh mereka setakat ini.

“… Bukan ada apa pun… Nak beri gambaran, nak beri persepsi, ada kesalahan besar telah berlaku.

“Sebab itulah ada tangkapan… Tuan-tuan sekalian ini semua penyalahgunaan agensi untuk menimbulkan persepsi bahawa kerajaan kita ini tidak bersih walhal tak ada satu kesalahan pun,” ujarnya lagi.


KKM beri amaran patuh SOP jika berkunjung ke Langkawi

Kementerian Kesihatan (KKM) mengingatkan orang ramai yang bakal mengunjungi pulau pelancongan Langkawi supaya sentiasa mengamalkan norma baharu dan kekal mematuhi prosedur operasi standard (SOP) yang ditetapkan.

Ketua Pengarah Kesihatan Tan Sri Dr Noor Hisham Abdullah berkata tatkala semua pihak cuba mengimbangi di antara nyawa dan kelangsungan hidup serta ekonomi, kerjasama semua pihak memastikan tiada penularan Covid-19 berlaku amat diperlukan.

“Di kala kita cuba mengimbangi di antara nyawa dengan kelangsungan hidup dan ekonomi, marilah kita bersama-sama memastikan tiada peningkatan kes Covid-19 di pulau percutian itu. Kerjasama dari anda semua adalah sangat dihargai,” katanya dalam kenyataan hari ini.

Kedah hari ini melaporkan 1,256 jangkitan baharu. Daripada jumlah itu Langkawi merekodkan 50 kes. Angka itu menjadikan kumulatif kes di negeri itu mencapai 22,535 kes manakala jumlah keseluruhan kes di Langkawi, adalah 764 kes.

Pulau Langkawi akan menjadi perintis gelembong pelancongan yang akan dibuka semula kepada pelancong tempatan mulai 16 September ini.

Sehubungan itu, Dr Noor Hisham berkata Jabatan Kesihatan Negeri Kedah dalam proses menambahbaik kesiapsiagaan dan kapasiti perubatan di Hospital Sultanah Maliha (HSM) bagi menghadapi sebarang kemungkinan peningkatan kes Covid-19 yang memerlukan rawatan di hospital dan ICU di negeri itu.

HSM merupakan hospital hybrid yang mempunyai 79 katil untuk merawat pesakit Covid-19 dan 142 katil bagi rawatan lain, katanya.

Terdahulu beliau turut menghadiri ke Mesyuarat Penyelarasan Gelembung Pelancongan Langkawi yang diselaraskan oleh Lembaga Pembangunan Langkawi (LADA).

Menurutnya antara perkara yang dibincangkan adalah mengenai SOP Gelembung Pelancongan Langkawi dan peranan antara agensi dalam penguatkuasaan kepatuhan SOP berkaitan.

Pegawai Daerah Langkawi, Saiful Anwar Azmi bersetuju mempengerusikan Pasukan Khas Langkawi bertujuan menjayakan projek rintis gelembung pelancongan Pulau Langkawi dan setiap agensi yang terlibat akan melaporkan sebarang aktiviti kepada pasukan khas itu.

Dr Noor Hisham berkata beberapa petunjuk prestasi bagi kesihatan telah dicadangkan dan akan diperhalusi di peringkat jawatankuasa.

“Ia termasuk nilai ambang tertentu kes Covid-19 harian baharu serta kemampuan kapasiti kesihatan awam, kluster baharu berkaitan aktiviti gelembung pelancongan dan kapasiti katil wad dan ICU di HSM,” katanya.


Najib yang jatuhkan kerajaan, ingat semua perangai macam dia?

Datuk Seri Najib Razak bersama-sama rakan Ahli Parlimen (MP) diketuai Presiden UMNO, Datuk Seri Ahmad Zahid Hamidi yang merancang menjatuhkan kerajaan sebelum ini tetapi kenapa sekarang menuduh Bersatu pula mahu menjatuhkan Perdana Menteri (PM) Datuk Seri Ismail Sabri Yaakob.

Ketua Penerangan Bersatu Datuk Wan Saiful Wan Jan berkata Najib tidak perlu menunding jari terhadap Bersatu dan membuat tuduhan tidak berasas kononnya mahu menjatuhkan Ismail Sabri walhal hakikatnya sebelum ini UMNO yang menjatuhkan kerajaan Perikatan Nasional (PN).

“Najib kata Bersatu susun propaganda untuk jatuhkan PM. Saya nafikan. Ini fitnah.

“Tapi tidak pelik fitnah itu datang dari Najib. Itulah kata-kata orang berpengalaman bersama rakan-rakannya yang pernah jatuhkan Perdana Menteri,” katanya dalam kenyataan hari ini.

Untuk rekod, Najib bersama Zahid dan beberapa MP UMNO menarik sokongan terhadap kerajaan Tan Sri Muhyiddin Yassin dengan bersekongkol dengan Ketua Pembangkang Datuk Seri Anwar Ibrahim.

Hasilnya, Muhyiddin meletak jawatan dan menamakan Ismail Sabri sebagai penggantinya, ia sekaligus menggagalkan rancangan mereka untuk mengangkat Anwar sebagai PM baharu.

Wan Saiful berkata tidak semua perangai sama seperti Najib dan yang suka menjatuhkan kerajaan apabila kehendak mereka tidak dituruti.

“Dia ingat semua orang perangai macam dia?” katanya lagi.

Najib semalam mendakwa Bersatu sedang menyusun propaganda untuk menumbangkan pentadbiran Ismail Sabri dengan menghangatkan isu kenaikan harga barangan asas.

Dalam pada itu, Wan Saiful juga mengungkit isu kenaikan harga barang semasa era kerajaan Najib dengan menyindir berhubung isu harga kangkung yang menjadi bahan kritikan terhadapnya.

“Cerita bab barang naik ni mesti rakyat teringat kisah Najib dan kangkung.

“Najib tak perlulah melatah menuding jari menyalahkan orang lain,” katanya lagi.

Wan Saiful juga mempersoalkan Najib yang seolah-olah mahu mengalih perhatian memandangkan keputusan rayuan kes mahkamahnya semakin hampir.

“Segerakanlah solusi, atau sebenarnya cuba alih perhatian sebab 8 Disember sudah dekat?” soalnya, merujuk kepada tarikh keputusan rayuan Najib terhadap sabitan dan hukuman bagi kesalahan penyelewengan RM42 juta dana SRC International Sdn Bhd.


Tolak gelombang didalangi perasuah dalam PRN Johor

Pengundi Johor digesa menolak gelombang kebangkitan UMNO dan Barisan Nasional (BN) yang didalangi individu rasuah dan salah guna kuasa pada Pilihan Raya Negeri (PRN) yang akan diadakan pada 12 Mac depan.

Ini kerana pihak terbabit mahu menggunakan demokrasi untuk melindungi individu-individu terbabit dalam rasuah dan salah guna kuasa, kata Ketua Penerangan Bersatu Malaysia, Datuk Wan Saiful Wan Jan.

Menurutnya, PRN yang diadakan ini telah dipaksa oleh UMNO dan BN ke atas Bangsa Johor, bukannya dikehendaki oleh rakyat Johor dalam keadaan pandemik Covid-19 yang melanda sekarang.

“PRN ini diadakan kerana ada pemimpin UMNO yang terdesak, kalau tidak ada kuasa yang boleh disalahgunakan, ada pemimpin mereka yang akan masuk penjara.

“Disebabkan ketakutan itu mereka tidak ada pilihan dan gunakan pilihan raya serta gelombang penyokong mereka. Jadi adalah tanggungjawab kita untuk menolak gelombang yang cuba diwujudkan ini,” katanya ketika berucap dalam program Jelajah Penerangan Isu Semasa di Felda Taib Andak malam semalam.

Wan Saiful berkata, UMNO dan BN ketika ini memilih berdiam diri kerana pelbagai su ditimbulkan Bersatu dan Perikatan Nasional (PN) tidak mampu dijawab sebaliknya cuba mencari isu remeh sebagai modal politik.

“UMNO tidak dapat menjawab isu berkaitan kepincangan dan kerosakan Felda semasa di bawah pemerintahan BN, begitu juga kes-kes rasuah yang sedang dihadapi pemimpin tertinggi mereka.

“Sebaliknya, mereka mainkan isu Tan Sri Muhyiddin Yassin mengejek nama dan maruah bapa Presiden UMNO, sedangkan gelaran ‘Zahid Komedi’ itu merujuk kepada perangai Datuk Seri Ahmad Zahid Hamidi.

“Ada pemimpin UMNO yang mempunyai berpuluh kes mahkamah masih mampu berdiri depan orang ramai, tak malu ke, ini perangai badut. Kalau nak jaga maruah ibu bapa dan keluarga, kita kena fikir banyak kali sebelum songlap duit rakyat,” ujarnya.

Tambahnya, individu berkenaan ‘belajar’ daripada bekas ketuanya yang tidak lagi mempunyai rasa malu selepas dituduh mahkamah kerana melakukan rasuah.

“Saya tak tahu bagaimana boleh wujud manusia seperti ini di muka bumi ini. Dia ajar rakyat, ajar masyarakat supaya berpegang kepada tidak perlu malu apa. Malu ini sebahagian daripada iman. Tiada perasaan malu maka tiada iman.

“Apa yang dia nak ajar kepada rakyat. Apa yang lebih pelik ada macai-macai dia menyokong. Malu apa bosku. Anak muda kena fikir adakah kita nak didik keluarga, membesar dengan didikan bahawa tiada perasaan malu, tiada masalah. Ini kita kena fikir secara serius,” soalnya.

Menurutnya lagi, disebabkan ketandusan isu UMNO memainkan isu Bersatu memecahbelahkan orang Melayu sedangkan apabila Bersatu mahu menyertai Muafakat Nasional (MN) untuk kesatuan Melayu, UMNO tidak ‘merestuinya’.


Panas betul UMNO bila Ketua Pemuda PN suruh presiden beli cermin

Pemimpin dan penyokong tegar UMNO tidak perlu menafikan bahawa mereka kini berketuakan individu yang sedang membela diri di mahkamah terhadap 47 pertuduhan jenayah, termasuk menerima rasuah, melibatkan jutaan ringgit.

Pada masa sama, Ketua Pemuda Perikatan Nasional (PN), Ahmad Fadhli Shaari turut membidas pemimpin Pakatan Harapan (PH) yang turut berasa ‘panas’ dengan kenyataannya meminta Presiden UMNO Datuk Seri Ahmad Zahid Hamidi mencermin diri dahulu.

Justeru, beliau mengingatkan sama ada ‘sedekah’ atau ‘rasuah’ yang dikaitkan dengan PAS ketika Pilihan Raya Umum Ke-15 (PRU-15) tahun lalu, biar Suruhanjaya Pencegahan Rasuah Malaysia (SPRM) menentukannya.

Malah, katanya SPRM juga sudah mengeluarkan kenyataan berhubung isu sedekah atau rasuah itu yang akan disusuli dengan siasatan dan pendakwaan sekiranya ada kes.

“Panas benar penyokong Barisan Nasional (dan Pakatan Harapan) apabila saya minta Datuk Seri Presiden membeli cermin. Tak kira apa tafsiran rasuah dan sedekah sekalipun, ada kes bawa ke SPRM, mudah sahaja.

“Jangan nafikan anda sedang berketuakan seorang yang sedang hadapi puluhan dakwaan kes rasuah di mahkamah! Rakyat yang ada maruah, akan humban anda sekali lagi,” katanya dalam kenyataan hari ini (24 Januari) tanpa menyebut nama pemimpin berkenaan, namun dipercayai merujuk kepada Zahid.

Untuk rekod, pada 24 Januari 2022, Hakim Mahkamah Tinggi Kuala Lumpur, Collin Lawrence Sequerah mendapati ada kes terhadap Zahid yang menghadapi 47 tuduhan rasuah, pecah amanah dan pengubahan wang haram dana Yayasan Akalbudi, dan mengarahkannya membela diri.

Lapan daripada pertuduhan itu adalah berkaitan rasuah, di mana Zahid dituduh menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd.

Ahli Parlimen PKR Pasir Gudang yang juga seorang peguam, Hassan Karim, dalam kenyataannya sebelum ini menafsirkan bahawa dalam perbicaraan awal, Zahid telah didapati bersalah dan disebabkan itu hakim mengarahkannya membela diri.

Prosiding bela diri itu telah selesai, namun ada tambahan perbicaraan bela diri diberikan terhadap Zahid yang kini dilantik sebagai Timbalan Perdana Menteri (TPM) dan Menteri Kemajuan Luar Bandar dan Wilayah selama 27 hari bermula 10 April hingga 24 Ogos depan.

Mengulas lanjut, Ahmad Fadhli yang juga Ahli Parlimen Pasir Mas berkata pemimpin UMNO dan PH tidak perlu kelam-kabut berhubung isu sedekah itu kerana SPRM sudah membuat kenyataan.

“(Namun) apa yang pasti ialah jawatan nombor dua (dalam) kerajaan PH-BN sedang disandang oleh tokoh yang sedang menghadapi dakwaan rasuah di mahkamah. Itu adalah pasti. Tiada penafian.

“Pada hal kerajaan (PH-BN) dikatakan (kononnya) mempunyai 148 Ahli Parlimen yang menyokong… (oleh itu) tiada keperluan mendesak mengekalkan TPM yang ada kes pendakwaan rasuah,” katanya.

Ahmad Fadhli berkata ini menunjukkan kerajaan PH-BN tidak mementingkan sangat isu integriti.


MPN syor dos penggalak diperkasa, ekonomi tunjuk momentum pemulihan

Majlis Pemulihan Negara (MPN) mengesyorkan tiga perkara berdasarkan mesyuarat hari ini antaranya Kementerian Kesihatan perlu memperkasa kempen kesedaran ujian saringan Covid-19 kendiri dan mendapatkan suntikan dos penggalak.

Pengerusi MPN Tan Sri Muhyiddin Yassin berkata langkah itu penting sebagai strategi berwaspada terhadap penularan virus Covid-19, lapor Bernama.

“Majlis juga berpendapat perlunya langkah yang proaktif dan lebih ketat dalam mengambil kira kemungkinan ancaman varian Omicron dengan terus mematuhi SOP (prosesur operasi standard) yang ditetapkan.

“Ini penting dalam mengimbangi kepentingan kesihatan awam dan ekonomi negara,” katanya pada sidang media selepas mempengerusikan Mesyuarat MPN di sini hari ini.

Beliau berkata MPN juga bersetuju secara dasar supaya cadangan oleh Jawatankuasa Tindakan Khas Perusahaan Kecil dan Sederhana (PKS) disusuli lebih lanjut.

Muhyiddin berkata MPN berpandangan cadangan bantuan kepada sektor PKS perlu lebih bersasar dengan memberi keutamaan untuk sektor yang kritikal.

Beliau berkata MPN turut mengesyorkan pengambilan pekerja asing perlu diperluas kepada sektor selain perladangan untuk memastikan sektor ekonomi yang telah dibuka semula dapat beroperasi dengan kapasiti prapandemik.

“Dalam hal ini juga, pelaksanaannya perlu disegerakan dan terselaras agar tidak timbul kesulitan kepada pihak industri yang sedang dalam proses pemulihan.

“Bagaimanapun, majlis menyarankan agar Jawatankuasa Tindakan Khas PKS mencari penyelesaian untuk mengurangkan kebergantungan kepada tenaga kerja asing dalam jangka panjang,” katanya.

Taklimat Jawatankuasa Tindakan Khas PKS mengenai isu aliran tunai dan pembiayaan diterajui Kementerian Pembangunan Usahawan dan Koperasi.

Muhyiddin juga berkata selaras pembukaan semula ekonomi negara seperti yang dirancang dalam Pelan Pemulihan Negara, indikator utama ekonomi semakin menunjukkan momentum pemulihan mengalakkan bagi suku keempat tahun 2021.

Beliau berkata petunjuk keyakinan perniagaan bagi suku keempat tahun 2021 turut bertambah baik dan MPN optimistik bahawa momentum pemulihan itu akan berterusan memasuki tahun 2022.

“Proses pemulihan negara ini perlu diperkukuhkan lagi dengan memastikan semua dasar dan inisiatif pemulihan yang telah diumumkan di bawah Bajet 2022 dilaksanakan dengan segera, terselaras, cekap dan berkesan.

“Dalam hal ini, majlis akan terus menyokong usaha kerajaan dalam memulih semula dan meningkat daya tahan semua segmen sosioekonomi,” katanya.

Taklimat Jawatankuasa Tindakan Khas PKS mengenai tenaga kerja pula diterajui Kementerian Sumber Manusia.


Ismail Sabri dicalon UMNO sebagai PM pada PRU-15, bukan Zahid

Datuk Seri Ismail Sabri Yaakob dicalon sebagai Perdana Menteri (PM) bagi Barisan Nasional (BN) pada pilihan raya umum ke-15 depan, ia secara tidak langsung melanggar tradisi UMNO yang kebiasaannya meletak Presiden sebagai calon bagi jawatan tersebut.

Pengumuman Ismail Sabri sebagai PM dibuat selepas Mesyuarat Majlis Tertinggi (MT) UMNO yang berlangsung petang tadi dipengerusikan Presiden, Datuk Seri Ahmad Zahid Hamidi dalam satu kenyataan oleh Setiausaha Agung, Datuk Seri Ahmad Maslan.

“MT UMNO sebulat suara mencadangkan agar Ismail Sabri Yaakob menjadi calon perdana menteri bagi menghadapi PRU15 akan datang,” kata kenyataan itu.

Keputusan itu di tengah spekulasi berkenaan kedudukan Ismail selepas PRU akan datang.

Ketika PRN Johor sebelum ini, Zahid membayangkan BN belum memutuskan siapa yang akan akan menjadi ‘poster boy’ gabungan itu untuk PRU-15.

Pengumuman terbaharu ini memberi bayangan kemungkinan PRU-15 akan diadakan pada masa terdekat selepas gesaan supaya ia disegerakan timbul semasa Perhimpunan Agung UMNO yang berlangsung Mac lalu.

Semasa PAU lalu, Zahid memberi kelonggaran kepada Ismail Sabri untuk menentukan masa yang sesuai dan mengikut budi bicaranya berhubung pembubaran Parlimen.

Ismail Sabri yang juga Naib Presiden UMNO itu berkata mendengar semua pandangan perwakilan sepanjang perjalanan persidangan PAU 2021 yang berlangsung membangkitkan agar PRU-15 disegerakan, namun perbincangan yang teliti perlu dijalankan sebelum dipersembahkan kepada Yang di-Pertuan Agong.

“Saya mendengar cadangan pembahas-pembahas mengenai pembubaran Parlimen. Saya beri jaminan keputusan besar ini akan dibincangkan dengan ‘Top Five’ parti.

“Ini juga akan dibincangkan dengan MT dan jemaah menteri sebelum dipersembahkan kepada Yang di-Pertuan Agong untuk perkenan Seri Paduka Baginda,” kata beliau ketika berucap semasa hari PAU pada Mac lalu.


Warisan masuk Semenanjung, Shafie umum jadi calon PM bakal cabar Anwar

Datuk Seri Shafie Apdal menawarkan kepada rakyat “akan menjadi Perdana Menteri untuk semua” sekiranya parti dipimpinnya, Warisan dipilih pengundi pada pilihan raya umum ke-15 (PRU-15) nanti, sekaligus memberi isyarat akan menjadi pencabar utama kepada Ketua Pembangkang, Datuk Seri Anwar Ibrahim bagi jawatan nombor satu itu.

Presiden Warisan itu mengumumkan secara rasmi kemasukkan parti tersebut ke Semenanjung, malah berjanji mereka akan memperjuangkan parti pelbagai kaum dan tidak hanya tertumpu kepada satu-satu bangsa seperti parti yang disertainya sebelum ini.

“Kita bawakan kepelbagaian merentasi agama, etnik, makanan dan tradisi.

“Kita perlu bermula hari ini, tidak boleh lagi tunggu esok atau minggu depan atau tahun depan,” katanya dalam satu majlis pelancaran hari ini di Kuala Lumpur.

Warisan merupakan salah satu parti pembangkang yang tidak menyertai blok, Pakatan Harapan (PH), pengumuman tersebut secara tidak langsung memberi isyarat Warisan akan menjadi pencabar utama kepada PKR, parti dipimpin Anwar yang juga terdiri daripada latar belakang berbilang kaum.

Untuk rekod, PH sebelum ini menamakan Anwar sebagai calon PM mereka jika berjaya memenangi PRU.

Bekas Ketua Menteri Sabah itu berkata, sudah tiba masanya rakyat melakukan perubahan dalam landskap politik negara dengan menumpukan kesepaduan semua kaum.

Katanya, walaupun negara sudah mengecapi kemerdekaan lebih 60 tahun, rakyat Malaysia masih lagi terpisah dengan jurang yang sangat jauh.

“Tanpa UMNO, Melayu tidak akan mati. Orang Islam tidak akan mati tanpa PAS dan orang Cina tidak akan mati tanpa DAP,” katanya.

Beliau berkata, ketika Dr Mahathir Mohamad ingin menubuhkan Bersatu, bekas PM itu menawarkan untuknya menyertai parti itu namun beliau terpaksa menolaknya kerana tidak mahu terus terikat dengan parti berasaskan kaum.

“Ketika Bersatu mahu dibentuk, Tun (Mahathir) ada tawarkan saya sertai Bersatu tetapi saya kata Tun… cukuplah untuk parti berasaskan kaum, saya mahu tubuhkan parti pelbagai kaum dengan pasukan saya dan parti itu akan bermula dari Sabah,” katanya.

Terdahulu, semasa krisis politik dicetuskan oleh Anwar yang berkomplot dengan Presiden UMNO Datuk Seri Ahmad Zahid Hamidi untuk menjatuhkan kerajaan Perikatan Nasional (PN) dipimpin, Shafie juga bercita-cita untuk menjadi calon PM dan membuat tawaran secara terbuka sekiranya Anwar gagal mendapat majoriti dan beliau mendapat majoriti, sepatutnya dirinya dilantik bagi jawatan nombor satu itu.

Bagaimanapun, Anwar dan Shafie masing-masing gagal mendapat majoriti yang diperlukan untuk menjadi PM.


10,052 kes, 22 kematian semalam

Jangkitan harian Covid-19 di seluruh negara dalam tempoh 24 jam semalam (Rabu, 13 April 2022), meningkat sedikit berbanding Selasa, lapor Kementerian Kesihatan (KKM), hari ini.

Dalam tempoh itu, 10,052 jangkitan baharu dikesan, naik daripada 9,002 yang dicatat pada Selasa, dengan 10 negeri merekodkan peningkatan, namun dengan nisbah yang kecil.

Jumlah terbaharu itu menjadikan kumulatif positif meningkat kepada 4,352,611 kes, dengan 4,196,656 pesakit telah pulih, 35,363 meninggal dunia, dan 120,592 kes masih aktif.

Sehingga semalam, 117,465 pesakit menjalani kuarantin di rumah; 367 ditempatkan di PKRC; 2,599 dimasukkan ke hospital; dan 161 pesakit dirawat di unit rawatan rapi (ICU), dengan 99 daripadanya memerlukan alat bantuan pernafasan.

Daripada 10,052 jangkitan semalam, 6,040 jangkitan membabitkan individu yang telah menerima dos penggalak; 2,145 kes (menerima dua dos); 1,328 (tidak divaksinasi); dan 539 (belum lengkap vaksinasi).

Data laman sesawang CovidNOW yang dikemas kini tengah malam tadi menunjukkan Selangor mencatat 6,156 jangkitan baharu, berbanding 5,100 pada Selasa.

Jumlah itu menjadikan kumulatif positif di Selangor mencecah 1,281,816, dengan 1,204,612 pesakit telah sembuh, 10,595 kes kematian dilaporkan, dan 66,609 kes masih aktif.

Seramai, 65,773 pesakit di Selangor menjalani kuarantin di rumah; 82 ditempatkan di PKRC; 710 dimasukkan ke hospital; dan 44 pesakit dirawat di ICU, dengan 27 daripadanya memerlukan alat bantuan pernafasan.

Daripada 6,156 jangkitan di Selangor, 3,893 jangkitan membabitkan individu yang telah menerima dos penggalak; 1,098 kes (menerima dua dos); 807 (tidak divaksinasi); dan 358 (belum lengkap vaksinasi).

Sementara itu, bagi negeri-negeri lain yang mencatat peningkatan adalah seperti berikut:

Berikut pula adalah pecahan kumulatif positif bagi setiap negeri dan Wilayah Persekutuan sejak Januari 2020 hingga semalam.

Sementara itu, 22 lagi kematian akibat komplikasi Covid-19 dilaporkan semalam, termasuk enam pesakit meninggal dunia di luar fasiliti kesihatan sebelum mayat di bawa ke hospital untuk bedah siasat atau dikategorikan kes ‘brought in death’ (BID).

Jumlah itu menjadikan keseluruhan kes kematian akibat Covid-19 di negara ini sejak Mac 2020 hingga semalam meningkat kepada 35,363 kes, termasuk 7,468 kes BID.

Data CovidNOW menunjukkan Selangor mencatat tujuh kematian menjadikan kumulatif meningkat kepada 10,595 kes.

Ini diikuti masing-masing tiga kematian di Melaka dan Perak; masing-masing dua di Johor, Kedah serta Pahang; dan masing-masing satu kes di Kelantan, Sabah serta Kuala Lumpur.

Tiada kes kematian akibat Covid-19 dilaporkan di Negeri Sembilan, Perlis, Pulau Pinang, Sarawak, Terengganu, Labuan dan Putrajaya, semalam.

Pecahan kes berkaitan Covid-19 di setiap negeri sehingga 13 April 2022.


Jika ada undi tak percaya pun ia hanya untuk keruhkan suasana sidang: Rais

Yang Dipertua Dewan Negara Tan Sri Rais Yatim yakin undi tidak percaya – jika ada sekali pun – yang dibawa pihak tertentu hanya bertujuan mengeruhkan keadaan pada sidang Dewan Rakyat bermula 26 Julai nanti.

Namun beliau percaya undi itu tidak dibenarkan sepanjang lima hari sidang kerana keutamaan perbincangan adalah berkaitan hal ehwal rakyat yang kini berdepan penularan pandemik Covid-19.

“Saya tidak menduga perkara itu (usul undi tidak percaya) berlaku sebab lunas untuk membuat perkara tersebut sangat terhad dan peraturan mesyuarat tidak membenarkan mana-mana pihak membuat usul tidak percaya yang sengaja hendak keruhkan keadaan pada hari sidang Dewan Rakyat,” katanya.

Memetik kenyataannya kepada Utusan, Rais berkata beliau difahamkan usul undi tidak percaya tidak ada dalam lunas peraturan kerana semua usul perlu datang daripada mana-mana menteri yang menjadi anggota pentadbiran kerajaan.

Malah katanya, tempoh persidangan yang singkat itu perlu digunakan sebaik mungkin bagi membincangkan isu lebih penting berkaitan rakyat khususnya mengenai pandemik Covid-19.

Sebelum ini terdapat ura-ura bahawa blok pembangkang bersama beberapa Ahli Parlimen UMNO akan membangkitkan usul undi tidak percaya dalam usaha mereka merampas kuasa daripada kerajaan Perikatan Nasional (PN).

Malah ura-ura itu dihangatkan lagi setelah Presiden UMNO Datuk Seri Ahmad Zahid Hamidi membuat keputusannya menarik balik sokongan kepada kerajaan PN dan Perdana Menteri Tan Sri Muhyiddin Yassin, dalam apa yang didakwa sesetengah pihak untuk beliau menaikkan Ketua Pembangkang Datuk Seri Anwar Ibrahim sebagai Perdana Menteri.

Ini susulan tular klip audio Zahid dan Anwar ketika Perhimpunan Agung UMNO (PAU) lalu yang membincangkan strategi politik dalam usaha bekerjasama menjatuhkan kerajaan PN dan ‘membebaskan’ dirinya dan rakan baiknya Datuk Seri Najib Razak daripada puluhan tuduhan di mahkamah.

Namun sesetengah pihak pula membuat andaian bahawa beberapa Ahli Parlimen dari kumpulan neutral DAP, sebaliknya akan menyokong kerajaan PN kerana tidak mahu pemimpin UMNO yang dituduh di mahkamah ‘dilepaskan’ begitu sahaja, jika Anwar naik menjadi Perdana Menteri.

Mengulas lebih lanjut, Rais berkata beliau difahamkan sebuah jawatankuasa sudah memulakan tugas untuk membuat panggilan kepada Ahli-Ahli Parlimen, namun keterangan lebih teliti berhubung perjalanan mesyuarat akan dimaklumkan lima hari sebelum bersidang.

“Dalam hal ini, satu jawatankuasa pemandu sudah mengerak kerja, jadi saya bersama Yang Dipertua Dewan Rakyat, Datuk Azhar Azizan Harun serta anggota-anggota teknikal pentadbiran undang-undang sudah lima kali bermesyuarat dan sudah membuat persiapan. Surat untuk memulakan panggilan sudah dikeluarkan kepada ahli-ahli parlimen dan pihak lain,” katanya.

Beliau sekali lagi menjelaskan sidang Parlimen lima hari itu akan diadakan secara bersemuka, bukan hibrid.

“Dalam sidang ini juga kerajaan akan membentangkan banyak dokumen dengan salah satu berkenaan Ordinan Darurat yang perlu dibentang di bawah kuat kuasa perkara 150 (3). Jadi kertas itu hanya dibentang oleh menteri di Jabatan Perdana Menteri atau lebih afdal oleh Perdana Menteri sendiri.

“Walaupun kertas itu di bawah 150 (3), anggota dalam mana-mana ruang bolehlah menimbulkan apa-apa persoalan yang hendak dikemukakan,” katanya

Rais juga berkata, Ahli Parlimen boleh mengemukakan soalan-soalan seperti persidangan sebelum ini dan ia akan disusun di bawah peraturan mesyuarat.

“Ini bukan sesi taklimat khas, soalan biasa turut akan dijemput. Namun, kita belum tahu bilangan soalan yang dapat dilayan kedua-dua dewan kerana waktu sangat terhad.

“Dalam persidangan ini, peraturan mesyuarat biasa adalah diterima pakai untuk Dewan Rakyat dan Dewan Negara. Tinggal lagi Yang Dipertua masing-masing ada kuasa hendak menggantung operasi peraturan mesyuarat atau sebaliknya.

“Kalau Yang Dipertua menggantung peraturan mesyuarat, jadi hak yang ada pada Ahli Parlimen itu adalah asas dan terus boleh mengemukakan hal yang di luar peraturan, tetapi menggantung peraturan mesyuarat ini tidak akan berlaku kerana tiada keperluan untuk berbuat sedemikian walaupun ia terletak di bawah peraturan 90,” ujarnya lagi.

Rais dalam masa sama turut menjangkakan soalan berhubung darurat akan banyak ditimbulkan khususnya berkaitan Covid-19, kuasa membelanjakan kewangan di bawah peraturan darurat dan kuasa menentukan pengambilan vaksinasi.


Malaysia hadapi ketidaktentuan politik setelah Muhyiddin didakwa

Malaysia berdepan polarisasi politik berterusan dan Perdana Menteri, Datuk Seri Anwar Ibrahim berisiko berdepan tindak balas negatif apabila pentadbirannya melakukan pendakwaan terhadap musuh dan juga pendahulunya Tan Sri Muhyiddin Yassin, tiga bulan selepas Pilihan Raya Umum Ke-15 (PRU15), kata penganalisis.

Muhyiddin yang merupakan Perdana Menteri selama 17 bulan antara 2020 dan 2021, didakwa oleh Suruhanjaya Pencegahan Rasuah Malaysia (SPRM) atas tuduhan kononnya menyalahgunakan kuasa dan pengubahan wang haram berhubung projek yang dilancarkan di bawah kepimpinannya.

Beliau bagaimanapun mengaku tidak bersalah dan berkata pertuduhan itu adalah pendakwaan terpilih dan bermotifkan politik.

Penganalisis politik di Universiti Nottingham Asia Research Institute, Bridget Welsh berkata, kes itu mampu menjadikan kerajaan Anwar lebih tidak popular dalam kalangan kelompok konservatif.

Menurutnya pengundi Melayu lebih condong memilih blok pembangkang, walaupun pemimpin kanan Perikatan Nasional (PN) itu berdepan pertuduhan di mahkamah.

Katanya, ini seterusnya boleh membawa lebih banyak ketidaktentuan politik dalam negara yang menyaksikan lima Perdana Menteri dalam tempoh enam tahun.

“Kerajaan Pakatan Harapan-Barisan Nasional (PH-BN) dipimpin Anwar dijangka berdepan cabaran hebat daripada gabungan Muhyiddin dalam enam Pilihan Raya Negeri (PRN), yang dijangka berlangsung menjelang Jun ini.

“Ia adalah ujian besar bagi Anwar, yang mempunyai pemimpin dalam Kabinetnya yang berdepan kes rasuah.

“Pentadbirannya akan berdepan krisis kredibiliti yang meluas melainkan ada usaha untuk melakukan reformasi sebenar.

“Naratif penganiayaan terhadap pemimpin pembangkang memberi kesan kepada dinamik polarisasi politik Malaysia,” katanya kepada Reuters.

Muhyiddin merupakan bekas Perdana Menteri kedua dalam sejarah Malaysia yang didakwa atas tuduhan rasuah sejurus selepas kalah dalam pilihan raya, dan kesnya menarik perhatian kepada pelbagai retakan dalam politik negara.


Ahli UMNO lapor polis Zahid berkonspirasi jatuhkan Kerajaan Malaysia, tipu Agong

Seorang ahli UMNO membuat laporan polis bagi membolehkan pihak berkuasa menyiasat sama ada Presiden UMNO Datuk Seri Ahmad Zahid Hamidi telah melakukan kesalahan dalam konspirasi menjatuhkan Kerajaan Malaysia.

Laporan di Balai Polis Nilai jam 10.37 pagi tadi juga dibuat supaya polis menyiasat sama ada Zahid telah menipu Yang di-Pertuan Agong Al-Sultan Abdullah Ri’ayatuddin Al-Mustafa Bilah Shah, ketika pertemuan dengan baginda.

Menurut salinan laporan polis yang dilihat Agenda Daily, pengadu mendakwa beliau terbaca satu artikel di dalam portal Astro Awani bertajuk ‘Dalam mesyuarat semalam, Zahid mengaku itu suaranya’, ketika berada di rumahnya di Lenggeng, Negeri Sembilan.

Pengadu berkata artikel tersebut melaporkan pengakuan Zahid bahawa suara di dalam rakaman telefon yang tular bersama Presiden PKR Datuk Seri Anwar Ibrahim sebelum ini adalah suaranya.

Katanya, artikel berkenaan memetik sumber Majlis Kerja Tertinggi (MKT) UMNO memberitahu Zahid membuat pengakuan itu ketika pertemuan yang berlangsung selama lebih dua jam di Wisma Perwira, Kementerian Pertahanan malam Isnin.

Dalam laporan sama, pengadu berkata beliau turut terbaca satu lagi laporan yang mendedahkan ‘verbatim’ percakapan Zahid dengan Yang di-Pertuan Agong Al-Sultan Abdullah Ri’ayatuddin Al-Mustafa Bilah Shah.

Verbatim itu menyatakan:

“Kedua Tuanku, UMNO menarik sokongan terhadap Kerajaan Perikatan Nasional pimpinan YAB Perdana Menteri, Tan Sri Muhyiddin. Ini bukan sahaja keputusan pada perhimpunan agung tetapi Majlis Tertinggi yang patik pengerusikan pada 25 April yang lalu. Patik jelaskan sedikit Tuanku dalam perkara kedua ini. Majlis Tertinggi memutuskan bahawa tarikh akhir untuk UMNO tarik diri daripada Perikatan Nasional ini adalah pada 1 Ogos. Sama ada Darurat diteruskan ataupun ditamatkan sebelum itu tetapi itu adalah tarikh akhir. Semua Menteri berjanji dan berikrar letak jawatan daripada kerajaan. Timbalan Menteri, Pengerusi GLC dan semua ahli-ahli Parlimen UMNO menarik balik sokongan. Kalau ada sesuatu yang berlaku sebelum 1 Ogos, maka tarikh penarikan itu berkuat kuasa daripada tarikh yang akan diputuskan oleh Majlis Tertiggi. Bermakna could be earlier than 1st of August…”

Pengadu berkata beliau membuat laporan bagi meminta pihak polis menyiasat kenyataan Zahid sebelum ini yang menafikan pembabitannya di dalam audio yang tular selepas Perhimpunan Agung UMNO (PAU) 2020.

“Kenyataan ketika itu telah menimbulkan kekeliruan kepada ahli UMNO seperti saya dan membuatkan saya rasa tertipu dengan Zahid,” kata pengadu.

Selain itu katanya laporan polis juga dibuat untuk meminta polis menyiasat dua perkara iaitu sama ada Zahid telah melakukan penipuan terhadap Yang di-Pertuan Agong kerana sejak terdedahnya artikel tersebut tidak terdapat tanda-tanda bahawa apa yang didakwanya seperti di dalam verbatim akan menjadi kenyataan.

Kedua adalah sama ada Zahid telah melakukan kesalahan dengan pembabitannya di dalam konspirasi menjatuhkan kerajaan Malaysia yang boleh menganggu-gugat keamanan rakyat Malaysia secara amnya.

April lalu, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) pada Mac lalu.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.

Semalam Agenda Daily turut memetik laporan Astro Awani berhubung pendedahan sumber yang memberitahu Zahid membuat pengakuan itu dihadapan MP UMNO dan Barisan Nasional (BN) semasa pertemuan yang berlangsung selama lebih dua jam itu, yang sekali gus mengesahkan ketulenan klip audio berkenaan.

Sebelum ini, Ahli Parlimen Padang Rengas Datuk Seri Nazri Aziz berkata kini terbukti Zahid berpakat dengan Anwar dan DAP selepas pendedahan pengakuannya ketika pertemuan dengan MP UMNO dan Barisan Nasional (BN) baru-baru ini di Wisma Perwira.

“Semasa dia bertemu MP UMNO dan BN dia dah buat pengakuan, sebenarnya saya sudah tahu lama lagi dia ini penipu… Ini terbukti dia penipu, tindakan perlu diambil terhadap Zahid susulan pengakuan terbaharu ini,” kata Nazri yang merujuk kepada laporan media berhubung pengakuan tersebut.

Nazri menyifatkan pengakuan tersebut adalah bukti jelas Zahid sendiri melanggar ketetapan Perhimpunan Agung UMNO (PAU) 2020 dan tindakan boleh diambil terhadapnya kerana membelakangi keputusan badan tertinggi itu.


Ada lima anak ke atas baharu dapat BKM ‘one-off’ RM2,500: Bajet 2023

Isi rumah berpendapatan RM2,500 ke bawah berhak memperoleh Bantuan Keluarga Malaysia (BKM) sekali sahaja (one-off) sebanyak RM2,500, hanya sekiranya mereka mempunyai lima anak atau lebih.

Manakala, bagi keluarga yang mempunyai empat anak atau kurang pula, mereka akan menerima antara RM1,000 hingga RM2,000.

Bantuan itu diumumkan Menteri Kewangan Tengku Datuk Seri Zafrul Abdul Aziz menerusi pembentangan Bajet 2023 di Dewan Rakyat hari ini (7 Oktober 2022).

Dalam pembentangan itu beliau mengumumkan peruntukan berjumlah RM7.8 bilion untuk bantuan tunai terus BKM tahun depan, untuk memanfaatkan 8.7 juta rakyat Malaysia.

Bagi keluarga dalam kategori lain, mereka akan menerima antara RM500 dan RM1,250, bergantung kepada bilangan anak.

Bantuan untuk isi rumah ibu bapa tunggal juga akan ditambah, membolehkan mereka menerima sebanyak RM3,000 dalam keadaan tertentu.

Tengku Zafrul turut menambah, secara keseluruhannya, kerajaan akan memperuntukkan RM10 bilion untuk kedua-dua bantuan BKM dan Jabatan Kebajikan Masyarakat (JKM) tahun depan.


RUU lompat parti tak dibentang Isnin

Kabinet tidak bersetuju dengan cadangan Rang Undang-undang (RUU) Anti Lompat Parti yang sepatutnya dibentangkan pada sidang khas Dewan Rakyat pada Isnin ini.

Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata RUU itu sebaliknya akan dihantar dikembalikan untuk kajian lanjut ke atas definisi “lompat parti”.

“Ya, ia telah ditangguhkan,” katanya Wan Junaidi dipetik The Star.

Sebelum ini, Kabinet dilaporkan meminta semakan ke atas RUU itu, lima hari sebelum sidang khas Parlimen diadakan.

Perdana Menteri, Datuk Seri Ismail Sabri Yaakob dilaporkan akan mempengerusikan mesyuarat mengenai RUU itu pada Ahad ini, di mana semua Ahli Parlimen dan senator dipanggil.

Pembentangan pindaan Perlembagaan berkaitan RUU itu disemak bagi memastikan akta antilompat parti tidak melanggar Perlembagaan.

Wan Junaidi bagaimanapun berkata, sidang khas Dewan Rakyat pada Isnin ini akan diteruskan dengan pembentangan pindaan Perlembagaan bagi memudahkan RUU Anti Lompat Parti itu dibentangkan kelak.

Pindaan Perlembagaan memerlukan sokongan majoriti 2/3 ahli Dewan Rakyat.

Keputusan hari ini bermakna RUU itu akan ditangguhkan buat kali kedua.

RUU itu, pada asalnya dijadualkan untuk dibentangkan untuk bacaan kali pertama pada 24 Mac lalu, hari terakhir sidang pertama Dewan Rakyat pada tahun ini.


Polis Perak ambil kes penceramah bebas disyaki rogol remaja

Penceramah bebas yang disyaki merogol seorang remaja berumur 14 tahun diserahkan kepada polis Kontinjen Perak semalam, untuk tindakan lanjut.

Ketua Polis Kuala Lumpur Datuk Azmi Abu Kassim berkata ini susulan tempoh reman terhadap lelaki berusia lingkungan 30 an itu tamat semalam, menurut laporan Bernama.

“Individu itu telah dihantar ke Perak atas keperluan siasatan lanjut kes di sana dan kita akan melengkapkan siasatan sebelum dirujuk kepada pejabat Timbalan Pendakwa Raya dalam minggu ini,” katanya pada sidang media selepas Istiadat Penganugerahan Pingat Jasa Pahlawan Negara (PJPN) Kontinjen Kuala Lumpur di Pusat Latihan Polis (Pulapol) Kuala Lumpur di sini, hari ini.

Istiadat penganugerahan itu disempurnakan Timbalan Ketua Polis Negara Tan Sri Razarudin Husain.

Pada 18 Julai lepas, penceramah bebas itu ditahan di Ibu Pejabat Polis Daerah (IPD) Kuala Selangor pada 4.50 petang dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

Berdasarkan siasatan awal, perkenalan antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas.

Setakat ini terdapat empat laporan polis membabitkan individu itu iaitu dua di Selangor dan masing-masing satu di Kuala Lumpur dan Perak.